
pályázó
Gergely Zoltán polgármester: Üdvözölte a jelenlévőket és a televízió nézőket és megnyitotta a 2011. november 24-ei soros képviselő-testületi ülést. Megállapította, hogy a Képviselő-testület teljes létszámmal határozatképes. Jegyzőkönyvvezetőnek Szabó Gábornét javasolta, akinek egyhangú szavazással a Képviselő-testület elfogadta személyét.  
Ezt követően napirendi pontokra tett javaslatot, melyet a testület egyhangúan elfogadott.
Javasolt napirendi pontok:

1./ Beszámoló a két ülés között végzett munkáról 



2./ Beszámoló az Önkormányzat 2011. háromnegyedévi gazdálkodásáról

3./ Az Önkormányzat 2012. évi költségvetési koncepciója

4./ Az Önkormányzat 2012. évi belső ellenőrzési tervének jóváhagyása

5./ A Piac üzemeltetésére benyújtott pályázatok elbírálása

6./ Helyi adók és közüzemi díjak felülvizsgálata


7./ A talajterhelési díj helyi szabályairól szóló 20/2004. (VI. 25.) rendelet módosítása

8./ A helyi kitüntetések és címek adományázásának rendjéről szóló 7/1992. (III. 26.) rendelet módosítása


9./ A JTT 2012/2016. évi stratégiai tervének elfogadása


10./ A Jászvidék c. havilap árának, hirdetési díjaknak, valamint a főszerkesztő megbízási díjának megállapításáról






11-12./ Az Önkéntes Tűzoltóság Jászárokszállás köztestületből való kilépésről, a tagsági jogviszony megszüntetéséről és az Önkéntes Tűzoltóság Jászárokszállás megszüntetéséről, tűzoltóőrs létrehozása iránti kérelemről

13./ A Cigány Kisebbségi Önkormányzattal kötött együttműködési megállapodás módosítása

14./ A Gondozási Központ Bentlakásos Idősek Otthonában (Apartmanház) a mentálhigiénés asszisztens munkakör munkaidejének csökkentése



15./A Belügyminisztérium STARTMUNKA Programjánaban való 2012.évi részvételhez önkormányzati hozzájárulás megadása                    
16./ Lakásvásárlás helyi támogatása – Berki Tímea és Berki Péter
17./ Lakásvásárlás helyi támogatása – Lakatos Dezső és Lakatosné Major Anikó

18./ A Szarvágy-patak árvédelmi fejlesztéséhez pályázat benyújtása

19./A „Zagyva Projekt”-ben való részvételről
20./„Az ÉAOP-2010-4.1.1./A_210-2010-0018 számú pályázat szerinti  műszaki tartalom alapján, a jászárokszállási Dobó utcai óvoda fejlesztéséhez kapcsolódóan az 5123 Jászárokszállás, Dobó u. 9/a. sz., hrsz.: 2131. alatti ingatlanon álló középület épületének részbeni átalakításával és felújításával 4 csoport-szobás óvoda létesítése” című projekt kapcsán kötött szerződés részeként „Felhatalmazás azonnali beszedési megbízás elfogadására” című nyilatkozatról
21./ Széchenyi István Általános Iskola, Óvoda és Zeneiskola Alapító Okiratának módosítása

22./ Deák Ferenc Gimnázium Pedagógiai Program



23./ Klapka György Iskola támogatásáról 




24./ Sportegyesület jelzálogjog bejegyezése




25./ Pénzügyi és Városfejlesztési Bizottság tájékoztatója
181/2011. (XI. 24.) határozat:

/Napirendi pontok elfogadásáról/

Jászárokszállás Város Önkormányzatának Képviselő-testülete a 2011. november 24-ei soros képviselő-testületi ülés napirendi pontjait egyhangúan elfogadta. 

Interpellációk
Gergely Zoltán polgármester: Interpellációs kérdések föltételére ad lehetőséget. Kérdezte a jegyző asszonyt, hogy írásbeli interpellációs kérdések érkeztek-e.

Dr. Gábris Emese jegyző: Írásbeli interpellációs kérdések nem érkeztek.
Kovácsné Tősér Zsuzsanna képviselő: Minden év november tájékán a korai téli este beálltával megerősödnek a kerékpárlopások különböző intézményekben. Elsősorban az oktatási intézményekre vonatkozóan beszélt. Sok kerékpár eltűnt az elmúlt hetekben, szerencsére néhány megkerült. Egyben a jelen lévő rendőrőrsparancsnokhoz is intézte kérdését, miszerint lehet-e gyakoribbá tenni a rendőri járőrözést, a gyalogos rendőri jelenlétet megemelni a közintézményekben és azok közelében. Remélve, hogy ez elrettentő lenne azok számára, akik rossz szándékkal közelítik meg az intézményeket. Illetve a szülőkkel beszélve, ők maguk is áldoznának arra, hogy valamilyen formában térfigyelő kamerák legyenek elhelyezve az épületekben és azon kívül. 
Gergely Zoltán polgármester: További kérdés nem érkezett. Lezárta az interpellációs időszakot. A kerékpárlopásokkal kapcsolatban kért tájékoztatást Jancsó Szabolcs Rendőrőrsparancsnok Úrtól.
Jancsó Szabolcs rendőrőrsparancsnok: A kerékpárlopásokkal kapcsolatban 2 eljárás van folyamatban 2 helyi fiatalember ellen. Előreláthatólag 6-7 rendbeli kerékpárlopással gyanúsíthatóak, még a nyomozás folyamatban van. Az elmúlt hetekben valóban újra megjelentek a kerékpárlopások. Egy helyi fiatalember gyanúsítható vele, a kollégák intézkedés alá vonták. Egy kerékpár vissza került a tulajdonoshoz. Vizsgálják,hogy korábbi kerékpárlopásokkal kapcsolatba hozható e az illető. Megpróbálja a kollégák beosztását úgy megszervezni, hogy iskolaidőszak után sötétedéskor ellenőrizzék az intézmények udvarait és kerékpártárolóit. Remélhetőleg így sikerül visszaszorítani a kerékpárlopásokat. Az év elején két új kolléga fog érkezni. A Polgármesteri Hivatal udvarán felszerelésre kerültek a térfigyelő kamerák, melyek segítségével került elfogásra az első elkövető. Nagy segítség a térfigyelő kamera. Az eljárásról nem beszélhet, mert még folyamatban van.
Gergely Zoltán polgármester: A térfigyelő kamera Polgármesteri Hivatalba történő felszerelését követő második napon már az egyik elkövető beazonosításra került. Azóta nem tűnt el kerékpár. A négy kamera felszerelése és azok háttérberendezései 360.000,- Ft-ba kerültek. A legkritikusabb helyekre van lehetőség kamera elhelyezésére, csak a pénzügyi részét kell megteremteni. Ezt a lehetőséget az adott intézménnyel közösen megnézik.
Csőke István képviselő: Az őszi betöréssorozatokról kér tájékoztatást, mert igen nagy volt a lakossági felzúdulás ez ügyben. Tudomása szerint a helyi kábeltelevízió részére nem adtak ez ügyben tájékoztatást a Jászberényi Rendőrapitányságon. Röviden, néhány szóban vár választ, hogy mi történt augusztus óta, hány eljárás van folyamatban, van-e már gyanúsított stb.
Gergely Zoltán polgármester: Véleménye szerint a rendőrség kérés esetén ad tájékoztatást, hiszen kötelessége is adni. Felkérte Jancsó Szabolcsot, mondja el a betörésekkel kapcsolatosan, hogy van-e visszaesés, stagnálás esetlegesen csökkenés. 
Jancsó Szabolcs rendőrőrs parancsnok: Ezzel kapcsolatban nem készült, emlékeire hagyatkozik. Elmondása szerint a melléképület betörések voltak a jellemzőbbek. Augusztusban 5-6 eset volt, 2 lett felderítve. A Jászvidékben meg is jelent, hogy 1 ember őrizetbe került. Hozzá kapcsolódik további 2-3 korábbi betörés, ahol az eljárás még folyamatban van. Ezekről nem tud most tájékoztatást adni, de meglátása szerint lényegesen csökkent a betörések száma. Igaz, a létszám szűkös, de minden éjszaka próbál szolgálatot szervezni. 
Gergely Zoltán polgármester: A közelmúlt híre volt, hogy a Kanyar ABC-be betört és rablást elkövetett férfi 5 és fél évet kapott. Kell az elrettentő büntetés, mert nagyon sok embert megrémített és felháborított ez a rablás is. Eddig még erre példa sem volt településünkön. Reméli, több ilyen eset nem lesz a bíróság példás büntetés kiszabásának hatására. A jászberényi Rendőrkapitányságról a december 8-ai képvislő-testületi ülésre a pontos számadatokat bekéri.

Szavazásra bocsátotta az interpellációs kérdésekre adott válaszokat. Megállapította, hogy a Képviselő-testület egyhangúan elfogadta a válaszokat és megalkotta az alábbi határozatot:

182/2011. ( XI.24.) határozat:

/Interpellációkra adott válaszok/

Jászárokszállás Város Önkormányzatának Képviselő-testülete egyhangúlag elfogadta az interpellációs kérdésekre adott válaszokat.

1. napirend: Beszámoló a két ülés között végzett munkáról
Gergely Zoltán polgármester: Ismertette a szeptember 8-ai és a november 24-ei soros képviselő-testületi ülések között eltelt időszakban végzett munkájáról szóló beszámoló fontosabb pontjait.

A két ülés között végzett beszámoló a jegyzőkönyv mellékletét képezi.

Gegely Béláné képviselő: Örömmel állapította meg, hogy a polgármester úr sok rendezvényen képviselte a várost. Problematikusnak találta a Rákóczi-Kossuth úton folyó motorversenyt. Rendkívül balesetveszélyes és zavaró is a lakosság részére. Javasolja rendőrségi sebességmérő autók, esetleg fekvőrendőrök elhelyezését ezeken az útszakaszokon. Érdeklődött, hogy indokolt-e a további türelem a Recyco Kft. augusztusban lejárt építési kötelezettségével kapcsolatban. Van-e további információ az üggyel kapcsolatban.
Drapos Béláné alporgármester: Egyetért a beszámolóval. Örömmel konstatálja, hogy 3-4 új magyar állampolgárral bővült a város és érdeklődött, vannak-e további honosított magyar állampolgárok városunkban.
Gergely Zoltán polgármester: Minden évben vannak honosítások, de az idén nagyobb létszámban. 
A Recyco Kft-val kapcsolatban nagyon szigorú feltételeket hagyott jóvá a Testület a szerződés újratárgyalásakor. Lehetőséget adtak a cégnek az építkezés folytatására, ezzel a lehetőséggel nem élt. Feltétel volt, hogy ha augusztus végéig az építkezést nem folytatja a cég, akkor térítés nélkül az Önkormányzat tulajdonába kerül az építési telek és az ottani beruházások is. Mivel a határidő lejárt, az építkezés pedig nem folytatódott, így ügyvédi felszólítás került kiküldésre a szerződésben foglaltak szerint. Írásbeli válasz nem érkezett, így az ügyvédi eljárás elindult, hogy a széljegyről, az ingatlanról a Recyco Kft. lekerüljön. Ezzel teljes egészében visszakapja Jászárokszállás Város Önkormányzata, lakossága az ingatlant és a befizetett 6.250.000,- Ft előleget sem kell visszafizetni. Mindezek mellett azért sajnálja, hogy így végződött a történet, mert az 50 munkahelyre nagyon szükség lett volna.

Szavazásra bocsátotta a határozati javaslatot. Megállapította, hogy a Képviselő-testület egyhangúan elfogadta a  két ülés közben végzett munkáról szóló beszámolót és megalkotta az alábbi határozatot:

183/2011. ( XI.24.) határozat:

/Beszámoló a két ülés között végzett munkáról/

Jászárokszállás Város Önkormányzatának Képviselő-testülete a két ülés között végzett munkáról szóló beszámolót elfogadta.

2. napirend: Beszámoló az Önkormányzat 2011. háromnegyedévi gazdálkodásáról

Gergely Zoltán polgármester: Ez mindig egy fajsúlyos napirendi pont, mert az egy- háromnegyedévi teljesítés előre vetíti, hogy hogyan fog az év végződni. Az utolsó negyedév már annyit nem tud változtatni a teljesítésen, hogy teljes egészében más eredmény szülessen, mint amit a beterjesztő gondolt. Nehéz ¾ éven van túl az Önkormányzat sok szabály változott és ezekhez alkalmazkodni kellett. Szerencsére a város nem adósodott el. Naprakészen fizeti a számláit, hiteleit. A bevételének megfelelően végzett csak felújítást. 
Megvalósult a Bajcsy úti beruházás, ami összegségében 11.000.000,- Ft-tal lett kevesebb, mivel a tartalékkeret nem lett felhasználva, a kötbér is megérkezett. Ennek a terhére határozta el a Képviselő- testület a Virág Benedek utca felújítását a jövő év tavaszán. Másik nagy beruházás a Dobó úti Óvodacentrum pályázata volt, aminek megépítésére 100.000.000,- Ft-ot nyert a város. Ennél a beruházásnál az épület teljes átépítése, az udvari játékok kialakítása, kerítés, parkolók, környező járdák és az udvar rendbetétele, lift megépítése is szerepel. Ennek az átadási időpontja 2012. április vége, május eleje. Remélhetőleg az időpont tartható lesz, a munkálatok szépen haladnak. 

Erre a ¾ évre esik, hogy elkészültek a Szarv-ágy védekezési ill. védmű tervei és a vámosgyörki védmű tervei. A kettő együtt megközelíti a 7 millió forintot. Sajnos erre támogatást nem lehetett fölvenni, teljesen saját forrásból kellett megvalósítani. 

A város költségvetésben összesen 322.658.000,- Ft hitel fölvételével számoltak, de ebből csak 166.000.000,- Ft-os hitel lett igénybe véve. Az átmeneti finanszírozási gondok megoldására a 156.388.000,- Ft-os likviditási hitelkeret lett beállítva. Ebből csak 25.000.000,- Ft lett igénybe véve szeptember 30-ig.  A mai napig  igénybe vett hitelkeret 55.000.000,- Ft. Fontos a takarékos, átgondolt gazdálkodás. 
Személyi jellegű kiadásoknál nagyon ügyeltek arra, hogy felvételi stoppot rendeltek el egészen a költségvetés elfogadásától. Belső átcsoportosításokkal oldották meg a nyugdíjba vonulók, szülési szabadságra távozók helyettesítését. A létszám jelenleg 2 fővel kevesebb, mint volt. A 2012-es koncepcióban pedig látható, hogy összességében 5 fővel lesz kevesebb a Polgármesteri Hivatal és intézményei létszáma a takarékoskodás következményeként. Elmondható, hogy az Önkormányzat pénzügyi gazdálkodása feszített volt, de kiegyensúlyozott. A gazdálkodást folyamatos folyószámla hitellel biztosították. A 2011. háromnegyedévi költségvetés végrehajtása során nem valósult meg maradéktalanul az intézményeknél az előirányzatokon belüli gazdálkodás. Minden hónapban mérik az intézmények gazdálkodását, ezt minden intézmény megkapja. Minden túllépést le kell dolgozni. Amennyiben túllépik 20%-al a keretet, akkor pedig intézkedési tervet kell készíteni arra, hogy hogyan dolgozza ezt le. Mindent meg kell tenni a kintlévőségek behajtásánál, főleg a Víziközmű kintlévőségei hajthatók be nehezen. A költségvetésben szereplő létszámot nem lépte túl senki. A bevételek elmaradási okait vizsgálták, ha intézkedésre volt szükség, az megtörtént. Összességében elmondható, hogy mind a bankok, mind a szállítók és természetesen a dolgozók felé minden kötelezettséget teljesítettek. Ezt a beszámolót fontos elfogadni a testületnek, hiszen ez egy visszajelzés a 227 embernek, hogy hogyan értékeli a Képviselő-testület a munkáját, és visszajelzés az adófizetők és a lakosság felé, hogy hogyan használták fel a város pénzét. Mindig igyekeznek tanulni a hibákból, akár évközbeni korrekcióval is. Mindhárom bizottság tárgyalta a beszámolót.

Petró Géza Pénzügyi és Városfejlesztési Bizottság elnöke: Összességében kiegyensúlyozott és jogszerű gazdálkodás folyt az elmúlt ¾ évben. A főbb kiadási és bevételi tételeket tekintve időarányos jól sikerült betartani a tervszámokat. A legnehezebben tervezhető tételnél, a dologi kiadásoknál már nem ez a helyzet. Elég nagy szóródással 80%-os szinten állt be a dologi kiadás. Ez meghaladja a tervezettet. Ez a terület mindig kiemelt figyelmet érdemel. A likvidhitel állomány kedvezően áll. Ez azért függ attól is, hogy a tervezett beruházásokat, felújításokat milyen szinten tudják teljesíteni. A bizottság tárgyalta és egyhangúan elfogadásra javasolta.
Csomor János Oktatási, Sport és Ügyrendi Bizottság elnöke: Kiegészítésként elmondta, hogy jelentős beruházás, karbantartás volt a Kossuth úti óvoda Lehel útra költöztetése. Itt is jelentkezett a dologi kiadásnál nem tervezett kiadás. A több mint 30 éves lapostető-szerkezet szigetelését kellett kicserélni. Ez is azt bizonyítja, hogy az Önkormányzat igyekszik mindent megadni az oktatás terén. Ezért köszönetét is kifejezte az Önkormányzat felé.
Kovácsné Tősér Zsuzsanna Egészségügyi, Szociális és Családvédelmi Bizottság elnöke: Pozitív, hogy biztonságot, munkahelyi stabilitást mutatott a ¾ évi beszámoló az Önkormányzat és intézményei dolgozóinak részére. Senkit nem kellett elküldeni szerencsére. A bizottság tárgyalta és egyhangúan elfogadásra javasolta.
Gergely Zoltán polgármester: A határozati javaslatot kiegészítette azzal, hogy megköszönte a dolgozók ¾ évi munkáját. Szavazásra bocsátotta a már köszönettel kiegészített határozati javaslatot. Megállapította, hogy a Képviselő-testület egyhangúan elfogadta a ¾ évi gazdálkodásról szóló beszámolót és megalkotta az alábbi határozatot:

184/2011. ( XI.24.) határozat:

/ Beszámoló az Önkormányzat 2011. háromnegyedévi gazdálkodásáról /

Jászárokszállás Város Önkormányzatának Képviselő-testülete a 2011. háromnegyedévi gazdálkodásáról szóló beszámolót egyhangúlag elfogadta és köszönetét fejezte ki a dolgozók háromnegyedéves munkájáért.

3. napirend: Az Önkormányzat 2012. évi költségvetési koncepciója
Gergely Zoltán polgármester: Az Önkormányzat 2012. évi költségvetési koncepciójának elkészítéséhez nagyon sok információra van szükség. Ez a koncepció igen nehezen állt össze. Sok benne a bizonytalanság, tudható, hogy így nem fog megvalósulni. Az új törvények alapjaiban fogják megváltoztatni a koncepciót. Arra lehet hagyatkozni, ami bevételként jelentkezhet. A költségvetési törvényben is szerepel egy olyan előterjesztési rész, miszerint a jövő évben már csak minisztériumi jóváhagyással lehet önkormányzatoknak hitelt fölvenni. Ennek megfelelően a saját bevételekre hagyatkozva próbálták összeállítani a költségvetést. Így ez sajnos nehéz, mert vannak olyan fejlesztések, amit szeretnének megvalósítani, de ehhez hitelre lesz szükség. Az az alapelgondolás érvényesül ebben a koncepcióban, hogy saját magán próbál spórolni a hivatal. Öt fővel csökken a dolgozói létszám. Fontos, hogy nem küldenek el senkit, hanem átcsoportosításokkal oldják ezt meg. Az intézményeket továbbra is a legjobb szinten akarják működtetni. Nem akarnak intézményeket összevonni, bezárni, felszámolni. A Bölcsőde kivételével sehol nincs felvételi stop. Ott 28 fő szabott létszám van. Átlagban 47% állami finanszírozásúak ezek az ellátások, a fennmaradó 53%-ot a helyi bevételekből kell kigazdálkodni. Ez Jászárokszállás vonatkozásában teljesen megegyezik a helyi iparűzési adó összegével. Nagyon oda kell figyelni a dologi kiadásokra, mert az áfa 27% lett. Az Önkormányzat kivételes esetben igényelhet csak vissza. Egyedül csak az Iskolakonyha, Városi Könyvtár és a Víziközmű igényelhet vissza. A Víziközműnél az egyik gépkocsit szakaszosan leállítják. Csak indokolt esetben üzemeltetik. A pazarlás nem megengedett sehol, mert azzal munkahelyek kerülnek veszélybe. A koncepció teljes összege, ha megnyerünk minden tervezett pályázatot kb. 2 milliárd Ft. A következő évben is nagyon fontos, hogy a megszokott színvonalon támogassuk a tűzvédelmet. Ennek része, hogy a tűzcsapok felújítása jövőre befejeződik. A tűzoltó őrszoba egyik fala megindult, életveszélyessé vált. A jövő hét elején támasztják alá gerendákkal. A statikus megvizsgálta, a költség kb. 5 millió forint lesz. Tűzcsapokkal együtt kb. 9 millió Ft lesz az összeg, amit tűzvédelemre költenek. Tovább kell folytatni a kamerák telepítését. Erre a polgárőrség pályázatot adott be. Ez 5 millió forintot jelent kamerák telepítésére. Az elhelyezés megvalósítása természetesen a rendőrséggel együttműködve történne a bekötő, bejövő utakra, majd a kritikus helyekre. Törekedtek a lakosság terheinek minél kisebb mértékbeli növelésére. A jelenleg érvényben lévő törvény alapján építményadónál 900,-Ft -ig emelhető a helyi adó. A településen azonban csak 260,-Ft /m2 a lakásokra és 360,- Ft/m2 az ipari létesítményekre az építményadó mértéke. A vízdíj és csatornadíj 8%-al fog emelkedni. A szemétszállítás díja 16400,- Ft/lakás. Ez a díj csak úgy tartható, ha a szelektív szigetek még jobban vannak kihasználva, ugyanis ezek ürítését ingyen végzi a Regio- Kom. A zöld hulladékot pedig a vasút melletti lerakóba kell kiszállítani. Kérte a lakosság közreműködését ezekben az ügyekben. Parázs vitát váltott ki a bizottságon az időseknek járó vízdíj és szemétdíj kedvezmények.  Az előterjesztésben az szerepel, hogy a 70 év feletti egyedül élők ill. a 80 év fölötti házaspárok abban az esetben, ha egyedül laknak, nem fogadnak be hozzátartozót és  lakót, akkor  50% kedvezményt kapnak a szemétszállítási díjból.
Petró Géza Pénzügyi és Városfejlesztési Bizottság elnöke: A koncepció alkalmas arra, hogy néhány hónap múlva a 2012-es költségvetés összeállítható legyen. Reális és egyensúlyban van a 3/4éves gazdálkodással. Alkalmas az elfogadásra.
Csomor János Oktatási, Sport és Ügyrendi Bizottság elnöke: 
Kiegészítette az elhangzottakat. A finanszírozásilag 2012-2013 évben csak 4 hónapra tudtak a közoktatásban tervezni. A feladatfinanszírozás 2012-es alkalmazása még most nemigen látható. A bizottság tárgyalta és egyhangúan elfogadásra javasolta.
Kovácsné Tősér Zsuzsanna Egészségügyi, Szociális és Családvédelmi Bizottság elnöke: A koncepció nagy érdemének tartja, hogy nem tervez elbocsájtást, hanem próbál úgy költséghatékonyabban tervezni, hogy a dologi és személyi kiadásokat átszervezéssel, átcsoportosítással próbálja megoldani. A létszámcsökkenés csak nyugdíjba vonulásból és szülési szabadságból adódik. Nagy dolognak tartja, hogy az önkormányzat továbbra is működteti a cafetéria rendszert - bár szűkebb költségvetéssel- a dolgozók komfortérzetének javítására . Másik nagy érdeme, hogy továbbra is támogatja a civil szervezeteket. A bizottság tárgyalta és egyhangúan elfogadta, és elfogadásra javasolta.

Csőke István képviselő: Néhány fontos dolgot kiemelt a koncepcióból: Tovább folytatódik a belvíz elvezetési rendszer felújítása, járda építés, útfelújítás, csapadékvíz elvezetése.  Sor kerül a tűzcsapok cseréjére, a tűzoltóőrszoba kijavítása, felújítására. Jónak találja, elfogadásra javasolja.
Gergely Zoltán polgármester: Szavazásra bocsátotta a határozati javaslatot. Megállapította, hogy a Képviselő-testület egyhangúan elfogadta a 2012.évi költségvetési koncepciót és megalkotta az alábbi határozatot:
185/2011. ( XI.24.) határozat:

/ Az Önkormányzat 2012. évi költségvetési koncepciója /
Képviselő-testület Jászárokszállás Város 2012. évi költségvetési koncepcióját megtárgyalta és a 2012. évi költségvetés összeállításához a következő irányelveket határozza meg:

1. Elsősorban a kötelező önkormányzati feladatok ellátásának fedezetét kell biztosítani, a jogszabályi előírásoknak megfelelően, a kiadások minimalizálása mellett.

2. Az önként vállalt feladatokat, közvetett támogatásokat felül kell vizsgálni; hogy az ellátásukra fordítható előirányzatok finanszírozhatók legyenek.

3. Az általános tartalékot a kiadási főösszeg legalább 0,5%-nak megfelelő összeggel kell tervezni.

4.  Valamennyi szakfeladat, valamennyi intézmény vonatkozásában a dologi kiadások tervezése csak a 2011. évi tervezett összegben történhet.
5.  A költségvetés egyensúlyának a fenntartása miatt a kiadásokat rangsorolni kell, és keresni kell a pályázati lehetőségeket.

6.  A 2012 évi tervezési munka folytatása során kiemelt figyelmet kell fordítani a tartalékok feltárására költségvetési törvény változásának követésére és az ezekből adódó önkormányzati feladatokra.

7. Az egyeztető tárgyalásoknak megfelelően a 2012. évi költségvetésben az alábbiakkal kell tervezni:

· Széchenyi István Általános Iskolánál 2 fő pedagógus állás 2012. szeptember 1-től nem tölthető be. (Az álláshely nyugdíjazása miatt  kerül megszüntetésre.).

· Deák Ferenc Gimnáziumnál a tervezhető létszám 22 fő lehet, 0,5 fő létszám átkerül a nappali szociális ellátásra.

· Víziközmű intézménynél a tervezhető létszám 30 fő, a kiadásokat, úgy kell megtervezni, hogy a saját bevételek fedezetet nyújtsanak a kiadásokra, önkormányzati támogatás nem tervezhető. A 2012. évi költségvetésben a strand felújítása a Víziközmű intézménynél kell, hogy szerepeljen, mivel az ÁFA-t az intézmény vissza tudja igényelni. Az intézményi saját bevételeket, az elfogadott díjemeléssel a költségvetési rendelet-tervezetben újra kell számolni.

·  Városi Könyvtárnál a tervezhető létszám 4 fő lehet a 2011-ben végrehajtott létszám átcsoportosításnak megfelelően.

· Petőfi Művelődési Háznál a tervezhető létszám 3 fő, 1 fő átkerül a Házi szociális ellátásra. A városi rendezvények szervezése, lebonyolítása a két intézmény közös rendezésében kell, hogy megvalósuljon. A művelődési ház nyitvatartását csökkenteni kell.

· Gondozási Központ intézményeinél : Bölcsőde tervezhető létszáma 6 fő, mely előreláthatólag szeptember hónaptól 5 főre módosul, nyugdíjazás miatt.  A házi segítségnyújtás szakfeladatról 1 fő kerül át a bölcsődébe 2012. január 1-től. Családsegítő Szolgálatnál a tervezhető létszám 4 fő. Nappali szociális ellátásnál a tervezhető létszám 4 fő, a házi szociális ellátás tervezhető létszáma 5 fő , a védőnői szakfeladat tervezhető létszáma 4 fő. Az Apartmanház szakfeladaton tervezhető létszám 13 fő, szociális étkeztetés létszáma változatlanul 2 fő, így az összes tervezhető létszám 38 fő, mely szeptember hónaptól csökken 1 fővel.

· Iskolakonyha 2012. évben tervezhető létszáma 7 fő.

· A Polgármesteri Hivatal tervezhető létszáma 34 fő.

8.  A koncepció idején még nem teljes mértékben ismert, de a költségvetés készítésekor már számszerűsíthető intézkedéseket be kell építeni a költségvetésbe.

Felelős:
jegyző
Határidő:
a költségvetési rendelet-tervezet benyújtás
Erről értesülnek:    1./ Pénzügyi Iroda Helyben


                   2./ Irattár. 

4. napirend: Az Önkormányzat 2012. évi belső ellenőrzési tervének jóváhagyása

Dr. Gábris Emese jegyző:  Minden évben a novemberi testületi ülésen kerül megtárgyalásra a belső ellenőrzési terv. Az önkormányzat területén a Jászsági Többcélú Társulás látja el a belső ellenőrzési feladatokat. Konkrétan pedig Illyésné Nagy Terézia belső ellenőr. 2012. évben a településre 20 ellenőrzési nap jut, amelyet három célra próbál a belső ellenőr fordítani. 

1. A 2012.évi költségvetés összeállításának és a költségvetési rendelet előkészítésének, elfogadásának vizsgálata. Erre 2012. májusában kerülne sor, 8 napot venne igénybe. 

2. A Polgármesteri Hivatal utóellenőrzése, 2012. októberében 4 ellenőrzési nappal.
3. A vagyongazdálkodási ellenőrzése, 2012. novemberében 8 ellenőrzési nappal. 
Részletesen a kockázatelemzést és a belső ellenőrzési tervet az előterjesztés melléklete tartalmazza. A határozati javaslatnak megfelelően kéri megvitatni és elfogadni az elhangzottakat.

Gergely Zoltán polgármester: Kiegészítésként el kell mondani, hogy ez nagyon jó konstrukció. A Kistérségi Társulás által igénybe vett állami támogatásból működik a rendszer. Nem kell a településnek hozzájárulnia.
Petró Géza Pénzügyi és Városfejlesztési Bizottság elnöke: A bizottság tárgyalta és egyhangúan elfogadásra javasolta. 

Csomor János Oktatási, Sport és Ügyrendi Bizottság elnöke: 
A bizottság tárgyalta és egyhangúan elfogadásra javasolta. 

Gergely Zoltán polgármester: Szavazásra bocsátotta a határozati javaslatot. Megállapította, hogy a Képviselő-testület egyhangúan elfogadta az Önkormányzat 2012. évi belső ellenőrzési tervét és megalkotta az alábbi határozatot:

186/2011. ( XI.24.) határozat:

/Jászárokszállás Város Önkormányzatának 2012. évi belső ellenőrzési tervének jóváhagyásáról/
Jászárokszállás Város Önkormányzatának Képviselő-testülete a 2012. évi belső ellenőrzési tervet elfogadja és a terv 

alapján az alábbi témakörökben rendel el belső ellenőrzést:

	Ellenőrizendő

folyamatok
	Az ellenőrzésre vonatkozó stratégia

(ellenőrzés célja, tárgya, ellenőrzött időszak) 
	Azonosított kockázati tényezők
	Az ellenőrzés típusa
	Az ellenőrzés ütemezése, ellenőrzendő terület
	Erőforrás szükséglet

	A 2012. évi költségvetés összeállításának és a költségvetési rendelet előkészítésének, elfogadásának vizsgálata
	Célja: A költségvetés tervezésének, összeállításának teljeskörűsége, szabályossága.

Tárgya: költségvetési koncepció, költségvetési rendelet

Időszak: 2011. november 1 - 2012. február 28.
	-a központi és a saját források aránya és összetétele

- a bevételek beszedésének biztosítékai

- a kiadások optimalizálási lehetőségei
	szabályszerűségi / pénzügyi ellenőrzés
	Jászárokszállás Város Önkormányzata

2012. május
	8 szakértői nap

	Utóellenőrzés
	Célja: annak megállapítása, hogy az ellenőrzés hogyan hasznosult

Tárgya: az átfogó ellenőrzés dokumentumai.

Időszak: 2011. január 1-2011. december 31.


	- az elvégzett ellenőrzések megállapításainak hasznosulása
	szabályszerűségi / pénzügyi ellenőrzés
	Jászárokszállás Város Polgármesteri HIvatala

2012. október
	4 szakértői nap

	A vagyongazdálkodás ellenőrzése
	Célja: a szabályozottság, a törvényi előírások betartása

Tárgya: szabályzatok, bizonylatok, nyilvántartások

Időszak: 2010. január 1-2011. december 31.


	-a vagyon összetétele és nagysága

- szabályozottság megléte vagy hiánya (vagyonrendelet, leltározási és selejtezési szabályzat)

- szakember ellátottság

- nyilvántartások vezetésének gondjai
	szabályszerűségi / pénzügyi ellenőrzés
	Jászárokszállás Város Önkormányzata

2012. november
	8 szakértői nap


Az ellenőrzést végzi: Jászsági Többcélú Társulás, Illyésné Nagy Terézia belső ellenőr

Határidő: 2012. december 31.

Felelős: jegyző, belső ellenőr.

Erről értesül: 1./ Jászsági Többcélú Társulás Titkársága 5100 Jászberény, Szabadság tér 16.


          2./ Pénzügyi Iroda Helyben


          3./ Irattár.
5. napirend: A Piac üzemeltetésére benyújtott pályázatok elbírálása

Gergely Zoltán polgármester: A Víziközmű a Piac üzemeltetésének lejáró szerződése okán új pályázatot írt ki. A pályázat nyertese 2012.01.01. - 2017.12.31. –ig szóló időszakra köthet szerződést a Víziközmű intézményével. A helyi szabályzat szerint a pályázat elbírálására a Képviselő-testület jogosult. A Képviselő testület szavazata alapján fogják megbízni, ill. a Víziközmű azzal kötheti meg a szerződést, aki a legtöbb szavazatot kapja. A pályázatra 3 vállalkozó nyújtotta be ajánlatát, akik a következők:
1. Tűzkő Róbert 
5123 Jászárokszállás, Patak u. 31.

Ajánlata: 180.000 Ft + áfa/hónap

Összesen: 2.160.000 Ft + áfa/év

2. Tarjánné Monoki Ilona
5123 Jászárokszállás, Szent István telep 53.

Ajánlata: 325.000 Ft + áfa/hónap

Összesen: 3.900.000 Ft + áfa/év

3. Géczi Imréné 
5123 Jászárokszállás, Patak u. 29.

Ajánlata:  191.667 Ft + áfa/hónap

Összesen: 2.300.000 Ft/év

Az ajánlattevő vállalja, hogy minden év utolsó negyedévében plusz 13. havi bérleti díjat fizet. Így az éves díj: 2.491.667 Ft +áfa/év így az ajánlat havonta 207.638 Ft + áfa/hónap.

Természetesen az áfa alatt már a január elsejével hatályba lépő 27%-os áfát kell érteni. Feltételezi, hogy a három ajánlattevő természetesen tisztában van a feladattal, hisz ezért adta be az ajánlatát. Az ajánlatkérést a Víziközmű bonyolította. Megkérdezte a Víziközmű vezetőjét, hogy van-e kiegészítése az elhangzottakkal kapcsolatban.

Jakus József Víziközmű vezető: A beérkezett pályázatok alapján a Víziközmű meglepődve látta, hogy igen nagy eltérések vannak az árak között. A szerződéseket megkapták a pályázók. A nagy különbségek miatt szeretné bebiztosítani, hogy ne maradjon a  piac üzemeltető nélkül abban az esetben, ha esetlegesen a nyertes vállalkozónak mégsem jönne be a számítása. Kéri, hogy a Képviselő-testület hirdessen rangsort. A szerződést szeretné annyiban módosítani, hogy előző hónap 20-ig befizetésre kerüljön a díj. Így az esetlegesen felmerülő problémák esetén van idő intézkedni új üzemeltető irányában, ez egyfajta kaució lenne.
Petró Géza Pénzügyi és Városfejlesztési Bizottság elnöke: A bizottság tárgyalta és megvitatta az előterjesztést. Szubjektivitástól mentesen mondtak véleményt, kizárólag fiskális alapon. Kiírásra került egy pályázat, ami szerinte azért született, hogy a legmagasabb ajánlatot tevő nyerjen. Nyilvánvaló azonos ajánlattétel esetén lehet azon gondolkodni, hogy ki nyerje a pályázatot. Olyan szintűek a különbségek, hogy a bizottság egyértelműen a legmagasabb összegű ajánlattevőt javasolja szerződést kötni. Rangsort nem állítottak fel. Szerinte szintén ugyanolyan aspektusból, szubjektivitás mentesen az ajánlati sorrendet tartja elfogadhatónak.
Gergely Zoltán polgármester: Megkérdezte a képviselőket, hogy kívánják-e hogy pár szóban ismertessék a pályázatot a pályázók. Felkérte a pályázókat, hogy beérkezés sorrendjében szólaljanak fel.

Tűzkő Róbert pályázó: Mindent mérlegelve, végiggondolva adták be a pályázatot. Nem akartak a fellegekbe menni az árakkal, mert véleménye szerint nem lehet egy fix összeggel számolni. Hisz a bevétel függ az árusok érkezésétől, a havi díjat viszont utalni kell minden hónapban a Víziközmű felé. A megemlített módosításokkal is vállalja a szerződést. A befizetési módosítást még előnynek is tartja, hiszen így nincs 2-3 havi kaukció befizetése.
Tarjánné Monoki Ilona pályázó férje, Tarján László: Mint árusok régóta jelen vannak a piacon, így úgy érzik van rálátásuk a piac üzemeltetésére. A könyvelővel (aki adószakértő is) többször is átszámolva, úgy ítélik meg, kisebb haszonnal megelégedve tartani tudják a vállaltakat. A családtagokkal együtt működtetnék a piacot, Kft-t alakítva. A módosítások érthetőek, fenntartás nélkül elfogadják.
Géczi Imréné pályázó fia, Géczi Gyula: Hosszú évek óta üzemeltetik a piacot. Rengeteget számoltak, kalkuláltak az elmúlt évek bevételi és kiadási tapasztalatai alapján és a második pályázó összegét irreálisnak tartják. Meglátása szerint ebből a piacból maximum a bérleti díjat lehet kifizetni. A bérleti díj kifizetése mellett sok egyéb költség is jelentkezik. Fűtés, világítás, dolgozók bére, járuléka, áfa fizetés stb. Nem érti, hogy a 2. pályázó miből számolt, mert tényleges adatokkal nem rendelkezik. Csak meg tudja nézni a piacot, amikor tele van, hogy kb. mennyit lehet összeszedni. De meg kell nézni a keddi, csütörtöki piaci napot, amikor a 120 asztalból csak ketten árultak a fedett részen. Tulajdonképpen ezt úgy kell számolni, hogy esetleg van 6 hónap, amikor úgymond tele van a piac, de van másik 6 hónap, amikor a zöldséges részen őstermelők nincsenek, csak néhány kereskedő. Az árusokkal beszélgetve arra a megállapításra jutott, hogy az emelkedő benzin árak miatt sok árus már kevesebbszer fog jönni a piacra. Szerinte ez a maximum, adtak emelési százalékot is és egy plusz összeget is. A számok alapján ennyit tudtak biztonsággal kikalkulálni. Természetesen a módosítást, szigorítást elfogadják. 
Gergely Zoltán polgármester: Megköszönte az ismertetőket. Egyenkénti megkérdezés után, megállapítja a jegyzőkönyv részére, hogy mind három pályázó 6 hónapig fenntartja ajánlatát. A szót átadta a képviselő társaknak.
Szerző Csaba képviselő: Szerencsés lett volna, ha a pályázat mellé üzleti tervet is kér a pályázat kiírója. Óriási aránytalanságok vannak a pályázati összegekben. A legmagasabb ajánlat csaknem másfélszerese a legkisebb ajánlatnak. Nem tudja, mennyire megalapozottak a számítások, ha ilyen nagy a különbség az árak között.
Dr. Olajos Gyula képviselő: Hiányolta az első két pályázatból a szöveges részt a szakmai múltról, tapasztalatok ismertetéséről.  Szöveges kalkulációt mindenképpen fontosnak tartott volna. Érdekes számára, hogy a két új pályázó ajánlata között milyen magas különbség van. Úgy gondolja, hogy a 30 éves tapasztalattal rendelkező üzemeltető már reálisabb számadatokkal szolgálhat. A jászárokszállási piacnak nagy presztizse van a környéken, de sajnos figyelembe kell venni, hogy a 27%-os áfával és a kereslet csökkenésével az eladók száma is kevesebb, ez által a helypénz bevétele is . 
Drapos Béláné alpolgármester: Minden jászárokszállási tudja, milyen fontos a piac üzemeltetése. Ide vidékről is nagyon sokan jártak. Közvélemény kutatást végzett árusok és vásárlók között egyaránt, melyből kiderült számára, hogy elégedettek a piac jelenlegi üzemeltetőjével. Érdeklődött az árusok forgalma iránt is. Szomorúan konstatálta, hogy az emelkedő árak miatt az árusok a forgalma csökken, kevesebb a pénze árut beszerezni, nőnek a benzinárak. Nagyon meg kell gondolni a döntést. A régi üzemeltetővel elégedett. A 2. ajánlatot nagyon magasnak tartja. Még a sorrend felállításon is gondolkozik. Nyilvánvalónak tartja, hogy az új ajánlat magasabb, de a 30 év tapasztalata, bizonyítása is igen erős szempont. Szintén hiányolta a szöveges részeket a 2 új pályázatból. Szerinte a jelenlegi pályázó pályázata a legjobb. Javasolja, hogy akár a december 8-ai képviselő-testületi ülésig elodázhatnák a döntést, hogy addig jobban tájékozódhassanak az ügyben.
Csőke István képviselő: Számára a döntés egyértelmű volt, hisz a számadatok magukért beszélnek. Véleménye szerint nincs min gondolkodni, ha a nyugdíjasoktól is meg kellett vonni bizonyos kedvezményeket, mert a városnak szüksége van a pénzre.  Legjobb, ha tisztességes szándékot tételezünk föl minden pályázóról. Tényszámok vannak leírva. Beszélgetett olyan emberekkel, akik gondolkodtak a piac bérbevételén és ők is hasonló összeget mondtak, mint a 2. pályázó ajánlata. Ők egyéb más okok miatt nem pályáztak.
Kovácsné Tősér Zsuzsanna képviselő: Benne is megfogalmazódott a halasztás lehetősége. Ismeri a családokat. Nincs oka feltételezni, hogy valótlan dolgokat írnának le. Szívesen látna egy üzleti tervet ő is. Annak tükrében talán könnyebben tudnának dönteni, jelen esetben ő maga sincs tisztában a díjakkal. Az észérvek a legmagasabbat ajánló pályázó mellett állnak. Az óvatosság pedig a már harminc éve jól üzemeltető mellett szól. Nehezen tud dönteni.
Petró Géza Pénzügyi és Városfejlesztési Bizottság elnöke: Határozott véleménye, hogy szubjektivitás mentesen kell dönteni. Szerződéssel lefedett vállalkozásról van szó. Mindhárom esetben tudhatók a paraméterek, amennyiben nem teljesít a szerződő fél, a szerződés felbontható azonnal. Minden biztosíték adott. Ez egy kisközbeszerzés. Azért lett kiírva a pályázat, hogy a magasabb ajánlattevő kapja meg a vállalkozást. Ha a 2. pályázó helyébe lenne, akkor még be is perelné a kiírót. Nem tud csak fiskális szempontok alapján dönteni, véleménye szerint ez a napirendi pont nem több ennél. Itt nincs helye az érzelmeknek, bármennyire is elégedettek voltunk az előző üzemeltetővel. Nem érti a képviselő társak dilemmáját. 
Gergely Zoltán polgármester: Ez nem egyszerű. Egyik oldalán áll a díj, a másik oldalon áll egy közösségi tér, aminek megóvása, tisztántartása közös érdek.  A kettő együtt bírálható. 
Tarján László: Nekik is közös érdekük, hisz itt laknak Jászárokszálláson. Jelen vannak a piacon, minden árust ismernek, tudják mennyit fizetnek. Ebből már ki tudják számolni, hogy ebből mennyi pénz jön össze. Véleménye szerint mindenki meg fog lepődni, hogy ki lehet belőle fizetni mindent, és még marad is.

Gergely Zoltán polgármester: Ez egy egyszerűsített közbeszerzés ajánlatkérés. Ennek az anyagát a Víziközmű állította össze.  A kiíró is az összegre koncentrált, ez alapján kell dönteni. 

Megkérdezte a pályázókat egyenként, hogy hajlandók-e üzleti tervet elkészíteni december 5-ig, ha a Képviselő-testület halasztana a december 8-ai ülésig.
Mindhárom pályázó vállalja az üzleti terv elkészítését. Bár nem látják biztosítottnak, hogy ez segít majd a döntésben.

Kovácsné Tősér Zsuzsanna képviselő: Érdeklődött, hogy amennyiben halasztják a döntést, csak halasztásról van-e szó vagy pedig új pályázat kerül kiírásra.

Dr. Gábris Emese jegyző: Ha kiírásra kerül egy pályázat, arról kétféle döntés születhet. Vagy valakit nyertesnek kiáltanak ki, vagy pedig eredménytelennek nyilvánítják a pályázatot. Ebben az esetben új pályázatot kell kiírni, arra pedig már nincs idő.

Gergely Zoltán polgármester: Kovácsné Tősér Zsuzsanna módosító indítványát, miszerint dec.8-ig halasztásra kerüljön a döntés, visszavonta, hogy ne legyen jogellenes cselekedet. Hiánypótlást már nem lehet kiírni. Titkos szavazás csak nagyon indokolt esetben lehet.  Nyílt szavazásnak kell lennie.  Ismertette a szavazás menetét, ami összeg alapján fordított sorrendben történik, a 3. helyezettől.
Összeg alapján Tűzkő Róbert harmadik helyezésével egyhangúlag egyetért a Képviselő-testület.

Összeg alapján Géczi Imréné második helyezésével 2 fő ért egyet, 7 tartózkodással.

Összeg alapján Tarjánné Monoki Ilona első helyezésével 2 fő ért egyet, 7 tartózkodással.

Így nem született döntés, Gergely Zoltán polgármester szünetet rendelt el és az Ügyrendi Bizottságot összehívta.

A szünet 17óra 15perctől 17 óra 35 percig tartott. 

A 2011. november 24-ei soros képviselő-testületi ülés szünet utáni folytatása.

Gergely Zoltán polgármester: A képviselő társak azt kérték, hogy másképpen tegye föl a kérdést, mert az előző szavazás félreérthető volt. A jegyző asszony véleménye szerint is úgy törvényszerű, ha először a legnagyobb összeget ajánló pályázóról szól az első kérdés. Miszerint egyetért-e azzal a Képviselő-testület, hogy 2012.01.01.-2017.12.30.-ig a legnagyobb összeget ajánló pályázó legyen az üzemeltető. Ha nem kapja meg az elegendő voksot, akkor a második legtöbbet ajánló pályázóra tevődik fel a kérdés. Ha ő sem kap elég szavazatot, akkor a harmadik pályázóra vonatkozóan tevődik fel a kérdés. 

Szavazásra bocsátotta azt a kérdést, hogy ki ért egyet azzal, hogy Tarjánné Monoki Ilona üzemeltesse a piacot. Megállapította, hogy a Képviselő-testület 6 igen szavazattal, 3 tartózkodással elfogadta, hogy Tarjánné Monoki Ilona fogja működtetni a piacot az előbbiek során elhangzott kiegészítésekkel együtt 2012.01.01. - 2017.12.30.-ig. és megalkotta az alábbi határozatot:

187/2011. ( XI.24.) határozat:

/ A Piac üzemeltetésére benyújtott pályázatok elbírálása /
Jászárokszállás Város Önkormányzatának Képviselő-testülete a Piac üzemeltetésére kiírt pályázat eredményeként a 2012. január 1-től 2017. december 31-ig szóló időszakra a következő ajánlattevőt bízza meg a piac üzemeltetésével:

Tarjánné Monoki Ilona, 5123 Jászárokszállás, Szent István telep 53. 
Az üzemeltető köteles az alábbi feladatokat ellátni saját költségére az üzemeltetési szerződés mellékletét képező térképen megjelölt területeken, az úttesten és a hozzá tartozó járdákon:

A megjelölt területek takarítása, a köztisztasági, közegészségügyi feltételek biztosítása, hóeltakarítás, síkosság megszüntetése

Közüzemi díjak fizetése

A piac létesítményeinek állagmegóvása, kisebb javítások elvégzése

A fedett piactér külső kerítésének állagmegóvása, festése

A fedett piacon és azon kívül található asztalok karbantartása, festése

A piactéren található WC helyiség üzemeltetése a piacnapokon, városi rendezvényeken.

A Képviselő-testület felhatalmazza Jakus Józsefet, a Víziközmű vezetőjét, hogy a határozat mellékletét képező üzemeltetési szerződést aláírja a kiválasztott üzemeltetővel. 

6. napirend: Helyi adók és közüzemi díjak felülvizsgálata

Dr. Gábris Emese: Minden évben módosításra kerül a helyi adók és közszolgáltatások díjak  mértéke. A Víziközmű elkészítette az ivóvízért és csatornamű használatáért, a hulladékgyűjtésért, a lakás- és helyiségbérletért 2012-ben fizetendő díjak megállapításáról szóló javaslatát. Ez az előterjesztés mellékletét képezi. Ezen felül a szolgálati lakásoknak eddig is kedvezményes bérleti díja volt (ez a rendőrlakás, a műszaki irodavezető lakása és a fogorvosnő lakása). Ezen bérleti díjak 10%-al emelkednének, ugyanúgy, ahogy az építményadó mértéke. A földbérleti díjak változatlanok maradnának. Eddig rendeletben szerepelt, hogy a 70.életévét betöltött, egyedül élő személyek évi 20 m3 fogyasztása mentes a közműves ivóvízellátás és szennyvízcsatorna díjának megfizetése alól.  Ez kerülne eltörlésre, ill. a hulladékszállítási díj mentessége változna meg. Mégpedig úgy, hogy a 70. életévét betöltött, egyedül élő személyek és házaspárok esetén a 80 év felettiek, ha mindketten betöltötték a 80. életkort, 50%-os hulladékszállítási díjkedvezményben részesülnének akkor, ha a lakában más nincs bejelentkezve, nem lakik ott és a Víziközmű felé semmilyen közmű hátralékuk nem áll fenn. Térítési díjak összege csak az áfa emeléssel nőne. Az Apartmanház havi térítési díja 70.000,- Ft-ról 73.000,- Ft-ra változna. Kéri ezek megvitatását és a rendelettervezet elfogadását.
Petró Géza Pénzügyi és Városfejlesztési Bizottság elnöke: A bizottság tárgyalta. A bizottsági ülésen elhangzott módosítás beépült ebbe az előterjesztésbe. Ebben a formában támogatja a bizottság.
 Gergely Zoltán polgármester: Szavazásra bocsátotta a rendeletmódosítási javaslatot. Megállapította, hogy a Képviselő-testület egyhangúan elfogadta a   a javaslatot és megalkotta az alábbi rendeletet:

Jászárokszállás Város Önkormányzata Képviselő-testületének 20/2011. (XI.25.) önkormányzati rendelete az egyes helyi adók és közszolgáltatási díjak módosításáról

A rendelet a jegyzőkönyv mellékletét képezi.
7. napirend:  A talajterhelési díj helyi szabályairól szóló 20/2004. (VI.25.) rendelet módosítása
Gábris Emese jegyző: A talajterhelési díjjal kapcsolatos helyi rendelet 3 jogcímen állapít meg mentességet. Tekintettel a nehéz gazdasági helyzetre, az önkormányzatot érintő jövőbeni  kellemetlen változásokra, a létszámcsökkentések elkerülése végett, a fizetőképesség fenntartása érdekében takarékossági intézkedéseket kényszerülnek bevezetni. Azt javasolja, hogy a rendeletben lévő mentességek szűnjenek meg, hisz környezetvédelem szempontjából is az a cél, hogy minél többen rákössenek a rendszerre. Ezen kívül a rendeletet meg kell feleltetni a jogalkotásról szóló törvényben foglaltaknak. Tehát nem lehet benne megismételni azokat a rendelkezéseket, amelyet a környezetterhelési díjról szóló törvény már tartalmaz. Ezek lettek hatályon kívül helyezve.
Petró Géza Pénzügyi és Városfejlesztési Bizottság elnöke: A bizottság tárgyalta és egyhangúan elfogadásra javasolta. 

Gergely Zoltán polgármester: Kérdés, vélemény nincs. Szavazásra bocsátotta a rendeletmódosítási javaslatot. Megállapította, hogy a Képviselő-testület egyhangúan elfogadta a   a javaslatot és megalkotta az alábbi rendeletet:
Jászárokszállás Város Önkormányzata Képviselő-testületének 21/2011. (XI.25.) önkormányzati rendelete a talajterhelési díj helyi szabályairól szóló 20/2004. (VI.25.) rendelet módosításáról

A rendelet a jegyzőkönyv mellékletét képezi. 

        8. napirend:  A helyi kitüntetések és címek adományozásának rendjéről szóló 7/1992. 
(III.26.) rendelet módosítása

Dr.Gábris Emese jegyző: A helyi rendelet a település fejlesztése érdekében végzett kiemelkedő teljesítmények elismerésére két kitüntetést alapított: „Jászárokszállás Városért” és „Jászárokszállás Díszpolgára”. Mindkét kitüntetéssel oklevél és plakett, illetve a „Jászárokszállás Városért” díjjal a mindenkori köztisztviselői illetményalap kétszeresének, a „Jászárokszállás Díszpolgára” díjjal pedig négyszeresének megfelelő összeg jár. Ez 77.300,- Ft, illetve 154.600,- Ft + járulékaik megfizetését jelenti az Önkormányzatnak. 

Szintén a fennálló nehéz gazdasági helyzetre, valamint a kedvezőtlen változásokra tekintettel javasolja, hogy a két kitüntetés mellé csak oklevél és plakett járjon, pénzbeli díjazás ne, ill. egy gravírozott kristályváza kerüljön átadásra.
Gergely Zoltán polgármester: Ezt azért is javasolják, mert nagyon sok kitüntetésnél inkább az erkölcsi elismerés a jellemzőbb. Városunk is ezt szeretné erősíteni. Jelen esetben is a két kitüntetés közel 800.000,- Ft kiadást jelentett. A szakmai kitüntetés mellé járó pénzjutalmat meg szeretnék tartani.

Petró Géza Pénzügyi és Városfejlesztési Bizottság elnöke:  A bizottság tárgyalta és egyhangúan elfogadásra javasolta, mert a bizottsági ülésen elhangzottak beépültek.
Csomor János Oktatási, Sport és Ügyrendi Bizottság elnöke: A bizottság tárgyalta és egyhangúan elfogadásra javasolta,
Csőke János képviselő: Észrevétellel él, miszerint nem írná bele, hogy váza, inkább tárgyjutalom beírását javasolja.
Dr. Gábris Emese jegyző: Felolvasta a vázával kapcsolatos  rendelkezést.
Gergely Béláné képviselő: Praktikussági okból beleírná, hogy legalább 25 cm legyen a váza.

Drapos Béláné alpolgármester: Kéri a jutalmazott nevét is belegravíroztatni.

Gergely Zoltán polgármester:  A módosítások ismertetésével szavazásra bocsátotta a rendeletmódosítási javaslatot. Megállapította, hogy a Képviselő-testület egyhangúan elfogadta a   a javaslatot és megalkotta az alábbi rendeletet:

Jászárokszállás Város Önkormányzata Képviselő-testületének  22/2011. (XI.25.) önkormányzati rendelete a helyi kitüntetések és címek adományozásának rendjéről szóló 7/1992. (III.26.) rendelet módosításáról

A rendelet a jegyzőkönyv mellékletét képezi.

        9. napirend:  A Jászsági Többcélú Társulás 2012-2016. évi stratégiai tervének elfogadása
Gergely Zoltán polgármester: Mivel a település tagja a társulásnak, így kérik a stratégiai terv elfogadását. Ez a belső ellenőrzésre, az ellenőrzési létszámra, a kockázati tényezők értékelésére, belső kontrollra, gazdálkodás hatékonyságának javítására és egyéb sok minderre kiterjedő részletes anyag. Illyésné Nagy Terézia belső ellenőr állította össze a 4 éves programot. A belső ellenőrzés hatékonyságának növelése a célja. Ez egy tervezet, ami akkor valósul meg, ha marad a társulás.
Petró Géza Pénzügyi és Városfejlesztési Bizottság elnöke: A bizottság tárgyalta és egyhangúan elfogadásra javasolta.

Csomor János Oktatási, Sport és Ügyrendi Bizottság elnöke: A bizottság tárgyalta és egyhangúan elfogadásra javasolta.
Gergely Zoltán polgármester: Szavazásra bocsátotta a határozati javaslatot. Ellenvélemény, tartózkodás nem volt. A Képviselő-testület egyhangúan elfogadta a javaslatot és megalkotta az alábbi határozatot:
188/2011. ( XI.24.) határozat:

/ A Jászsági Többcélú Társulás 2012-2016. évi stratégiai tervének elfogadásáról /

Jászárokszállás Város Önkormányzatának Képviselő-testülete a költségvetési szervek belső ellenőrzéséről szóló 193/2003. (XI.26.) Korm. rendelet 19.§-a szerint összeállított, a jelen határozat mellékletét képező, a Jászsági Többcélú Társulás 2012-2016. évi stratégiai ellenőrzési tervét megtárgyalta és elfogadja.

Határidő: azonnal

Felelős: Jászsági Többcélú Társulás elnöke

Erről értesül:     1./ Jászsági Többcélú Társulás Titkársága 5100 Jászberény,   

                              Szabadság tér 16.


              2./ Pénzügyi Iroda Helyben


              3./ Irattár.

                10. napirend:  A Jászvidék című havilap árának, a hirdetési díjaknak, valamint a  
                 főszerkesztő megbízási díjának megállapításáról
Gergely Zoltán polgármester: Jászvidék című havilap árának, a hirdetési díjaknak, valamint a   főszerkesztő megbízási díjának megállapítása minden évben a novemberi testületi ülésen kerül megállapításra. Arra törekedtek, hogy a lakosság terheit ne növeljék, így az újság ára nem változik. A hirdetési díjaknál átvezetésre került a 27%-os áfa. Illetve egy ésszerűsítés került bele a határozati javaslatba, hogy csak akkor jelenhet meg a hirdetés, ha a hirdetési díj előre be van fizetve. A hirdetésszervező feladata, hogy a hirdetési díjat beszedje, és amikor a hirdetési díj beérkezik a számlára, akkor számolható el 20% a hirdetési díjból a szervezőnek. A terjesztés díja 12,-Ft + 27 % ÁFA / példány = 15,-Ft / példány. A főszerkesztő megbízási díja a 2012. évben: 
47.000,-Ft + 27 % ÁFA = 59.690,-Ft. Tehát nem emelkedett, csak az áfa összegével. A megbízási díj megfizetésére csak átutalással kerülhet sor.

Petró Géza Pénzügyi és Városfejlesztési Bizottság elnöke: A bizottság tárgyalta és egyhangúan elfogadásra javasolta.
Kovácsné Tősér Zsuzsanna képviselő: Érdeklődött, hogy lesz-e újból lehetőség az újság előfizetésére.
Gergely Zoltán polgármester: Javasolta, hogy a gyerekeket vonják be a terjesztésbe, így a 15,- Ft példányonként járó árat akár táborozásra is fordíthatná az iskola. Felnőtt terjesztőket alkalmazni nem lenne gazdaságos.

Szavazásra bocsátotta a határozati javaslatot. Ellenvélemény, tartózkodás nem volt. A Képviselő-testület egyhangúan elfogadta a javaslatot és megalkotta az alábbi határozatot:
189/2011. ( XI.24.) határozat:

/ A Jászvidék című havilap árának, a hirdetési díjaknak, valamint a főszerkesztő megbízási díjának megállapításáról/
1.) Jászárokszállás Város Önkormányzatának Képviselő-testülete a Jászvidék című havilap árát 2012. január 01. napjától példányonként 115,-Ft-ban állapítja meg. A Városi Könyvtár a terjesztési feladatokra külön szerződést köt a terjesztőkkel.

2.) A hirdetések díjai 2012. január 01. napjától:

Állandó folyamatos hirdetők:

60 X 85-ös
5.180,-Ft + 27 % ÁFA = 6.578,-Ft

85 X 110-es
9.420,-Ft + 27 % ÁFA = 11.963,-Ft

Alkalmi hirdetők:

40 X 85-ös
3.612,-Ft + 27 % ÁFA = 4.587,-Ft 

60 X 85-ös
5.772,-Ft + 27 % ÁFA = 7.330,-Ft

85 X 110-es
10.592,-Ft + 27 % ÁFA = 13.451,-Ft


A naptáros hirdetések díja:

50 X 70 mm-es
12.700,-Ft + 27 % ÁFA = 16.129,-Ft

50 X 120 mm-es
24.800,-Ft + 27 % ÁFA = 31.496,-Ft

110 X 80 mm-es
27.800,-Ft + 27 % ÁFA = 35.306,-Ft.

A közlemények megjelentetése a fenti méretekben történik térítés ellenében, kivétel: köszönetnyilvánítás (40 X 85-ös), önkormányzati tájékoztatás, orvosi és gyógyszertári tájékoztató, kormányzati tájékoztatás.

Az átlagostól eltérő megjelentetés esetén a díj megállapítása egyedi megegyezéssel a díjtételben szereplő tételekből számolva történik.

A hirdetés díját a hirdetés feladásakor előre kell kifizetni.

3.) A főszerkesztő megbízási díja a 2012. évben: 47.000,-Ft + 27 % ÁFA = 59.690,-Ft.

A megbízási díj megfizetésére csak kifizetésre alkalmas számla ellenében, átutalással kerülhet sor.

4.) A hirdetés szervezőjének a hirdetési díj 20%-a számla ellenében jutalékként elszámolható minden hirdetés után. A jutalék kifizetésének feltétele: a hirdetés szervezőjének számlával vagy egyéb hivatalos formában igazolnia kell, hogy az általa felvett hirdetések díját a hirdetés feladásakor a hirdető kifizette.

5.) A terjesztés díja 12,-Ft + 27 % ÁFA / példány = 15,-Ft / példány.

Felelős: Városi Könyvtár vezetője

Határidő: 2012. január 01-től kezdődően folyamatosan.

Erről értesül:     1./ Városi Könyvtár 5123 Jászárokszállás, Köztársaság tér 1.

                          2./ André Béla (főszerkesztő) 5123 Jászárokszállás, Gagarin u. 


              3./ Pénzügyi Iroda


              4./ Irattár.

          11-12. napirend: Az Önkéntes Tűzoltóság Jászárokszállás megszüntetéséről,

           tűzoltóőrs létrehozása iránti kérelemről és az Önkéntes Tűzoltóság Jászárokszállás   

           köztestületből való kilépésről, a tagsági jogviszony megszüntetéséről szól.

Gergely Zoltán polgármester: A tűzoltósági törvény 2012.január 1-vel változik. A 112 db önkormányzati tűzoltóság jan. 01-től a törvény erejétől fogva állami tűzoltóság lesz minden vagyonával, technikájával, személyzetével. A köztestületi tűzoltóságok megszűnnek és önkormányzati tűzoltóság lesz. Ezt úgy kell érteni, mint egy intézményét az Önkormányzatnak. A 68 tűzoltóságból Jászárokszállás a 45. helyen áll a veszélyeztetési mutató szerint. Ennek megfelelően kapja a finanszírozását, ami 22 millió Ft az alapfinanszírozása a mostani tervezet szerint, de ez még nincs elfogadva. Szigorodik a törvény azon része is, hogy az eddigi 10 perc helyett most már 8 perc alatt kell elhagyni a laktanyát. Hozzáértő emberek véleménye szerint ehhez az állománynak bent kell tartózkodni a laktanyában. Balogh László a 68 köztestületi tűzoltóság szervezetének elnöke számításai alapján 40 millió Ft-ból működtethető egy köztestületi tűzoltóság. A törvény szigorúan megfogalmazza, hogy technikailag miknek kell megfelelni. A környező érintett települések polgármestereivel, kivétel Jászágó polgármestere, mert szabadságon volt, megbeszélést tartottak. Azt nyilatkozták, hogy ezt a határozati javaslatot a saját megfogalmazásukban elfogadtatják a saját testületükkel, mert úgy érzik, hogy az állami tűzoltóságba való visszatérés a megoldás, mert finanszírozást nem tudnak vállalni.
Felolvasta az előterjesztési javaslatot. A bizottsági ülésen Csőke István kiegészítést tett, ennek megfelelően még egy határozatot készítettek elő. Felkérte jegyző asszonyt, ismertesse a határozati javaslatot.
Dr. Gábris Emese jegyző: A Polgári Törvénykönyv rendelkezik arról, hogy a köztestületekre, ha a törvény eltérően nem rendelkezik, az egyesületekre vonatkozó szabályokat kell alkalmazni. A kommentár szerint a tag önállóan dönt az egyesületben való részvételéről és egyesületi tagságának megszüntetéséről. Az Önkéntes Tűzoltóság Jászárokszállás Alapszabályának 23. pontja kimondja, hogy a tagsági jogviszony megszűnik a kilépési szándék írásbeli bejelentésével. Tekintettel arra, hogy a Tűzoltóság eddig sem volt hajlandó együttműködni az Önkormányzattal, mint alapítóval,  illetve ahogy polgármester úr elmondta, 2012. január 01. napjától önkormányzati tűzoltósággá alakul, így az anyagi  működtetési feltételek is változnak. Javasolja az alábbi határozati javaslat megvitatását és elfogadását. 
Felolvasta a határozati javaslatot.

Gergely Zoltán polgármester: Köszöntötte Bódi Csabát, az Önkéntes Tűzoltóság szolgálati parancsnokát. Felolvasta Banka Emánuel elnök úr levelének a rá vonatkozó részét. Ennek lényegi része, hogy Bódi Csaba véleménynyilvánítás, hozzászólás nélkül, a felmerülő kérdésekre válaszadás nélkül, csak megfigyelőként lehet jelen. 
Petró Géza Pénzügyi és Városfejlesztési Bizottság elnöke: A bizottsági ülésen részletesen foglalkoztak a témával. Nehéz a döntés, a jogszabályi változás 2012. január 1-től érvényes. Értelmezi a jogszabályokat. Hivatásos önkormányzati tűzoltó nem lesz. Helyette a jelenlegi rendszerben van az önkéntes tűzoltóság, ez analóg szinte a január 1-je utáni önkormányzati tűzoltósággal, nem teljesen azonos feltételekkel. Hiszen nincs működési területe az önkormányzati tűzoltóságnak, míg az eddigi jogszabályokban az önkéntesnek volt. Érdekes különbség, hogy Jászárokszállás Önkormányzatának kötelező feladata volt maga a tűzvédelem. Az új tűzoltóságnak már csak önként vállalt feladata ez. E mellett volt, és van és lesz is létesítményi tűzoltóság. A Tűzoltó Egyesületet is volt és lesz is, a következő évben Önkéntes Tűzoltó Egyesület. Hatáskörben lényegileg nincs különbség. Három forrásból lehet finanszírozást nyerni. Egyrészt önkormányzati finanszírozásból, céges finanszírozásból, állami finanszírozásból.  Jászárokszállás tűzbiztonsága védett akár Gyöngyös, akár Jászberény vonatkozásában. Lefedett. A bizottság véleménye, hogy ki kell lépni az Önkéntes Tűzoltóságból és január 1-től ne vállalják fel az önkormányzati tűzoltóság létrehozását, az elhangzott indokok alapján ezzel egyetértett a bizottság.
Csomor János Oktatási, Sport és Ügyrendi Bizottság elnöke: A bizottság tárgyalta, egyetértett a határozati javaslattal, egyhangúan elfogadásra javasolta.
Csőke István képviselő: Javasolja, hogy december 1-vel történjen a kilépés. Szerinte már rég ki kellett volna lépni belőle. Véleménye másik része, hogy továbbra is támogatni kellene, mint önkéntes tűzoltó egyesületet, ha majd a dolgok rendeződnek. A városban ugyanis ennek nagy hagyománya van.
Dr. Gábris Emese jegyző: Ha elsejével lépnek ki, akkor nem tudják megszüntetni 31-ei dátummal és a köztestület továbbra is megmarad.
Petró Géza képviselő: Képviselő társával maximálisan egyetért. Javasolja, hogy tűzoltóőrsért kellene lobbizni. Nagyon jó lenne, ha sikerülne.
Gergely Zoltán polgármester: A javaslat úgy ment tovább, hogy legyen őrs Jászárokszálláson, de ez az első félévben biztosan nem tud megvalósulni. A tűzoltóság pénzügyi alakulását nehéz most előre megítélni, hisz az első 3 hónapban arra fordítják az időt, hogy teljes egészében államivá tudják tenni a 112 önkormányzati tűzoltóságot. Újra szót ad a jegyző asszonynak a dec.1-jei dátumváltozással kapcsolatban.

Dr. Gábris Emese jegyző: Véleménye szerint, ha december 1-vel kilépnek a köztestületből, akkor ahhoz semmi közük nem lesz. Nem fogják tudni december 31-i dátummal megszüntetni. Ha kivonulnak belőle, azt utána nem tudják megszüntetni.
Petró Géza képviselő: Szerinte ekkor önmagától megszűnik.

Gergely Zoltán polgármester: Van egy módosító indítvány, meghallgatták a jegyző asszony érveit. A rizikó mindkét esetben fennáll. De szerinte működőképes az elsejei kilépés. Felolvasta a köztestületből való kilépésről szóló határozati javaslatot. 

Szavazásra bocsátotta a határozati javaslatot. 7 igen szavazattal és 2 tartózkodással a Képviselő-testület a december elsejei kilépéssel értett egyet és megalkotta az alábbi határozatot:

190/2011. ( XI.24.) határozat:

/ Az Önkéntes Tűzoltóság Jászárokszállás köztestületből való kilépésről, a tagsági jogviszony megszüntetéséről /

Jászárokszállás Város Önkormányzatának Képviselő-testülete kijelenti, hogy Jászárokszállás Város Önkormányzata 2011. december 1-jei dátummal kilép az Önkéntes Tűzoltóság Jászárokszállás elnevezésű köztestületből, tagsági jogviszonyát ezzel a nappal a köztestületben megszünteti.

Határidő: azonnal

Felelős: polgármester.

Erről értesülnek:       1./ Önkéntes Tűzoltóság Jászárokszállás 5123   

 


   Jászárokszállás, Árpád tér 1.

       2./ Önkéntes Tűzoltó Egyesület (alapító) 5123   

      
   Jászárokszállás, Árpád tér 1.

       3./ Jászágó Község Önkormányzata (alapító) 5124 Jászágó,  


      Kókai tér 1.

 4./ Jász-Nagykun-Szolnok Megyei Katasztrófavédelmi  

      Igazgatóság 5000 Szolnok, József A. u. 14.

       5./ Jász-Nagykun-Szolnok Megyei Bíróság – Jászárokszállás 

             Város Jegyzője útján

       6./ Irattár.

Gergely Zoltán polgármester: Szavazásra bocsátotta az Önkéntes Tűzoltóság Jászárokszállás megszüntetéséről, tűzoltóőrs létrehozása iránti kérelemről szóló határozati javaslatot. A Képviselő-testület 6 igen szavazattal és 3 tartózkodással elfogadta a javaslatot és megalkotta az alábbi határozatot:   

191/2011. ( XI.24.) határozat:

/ Az Önkéntes Tűzoltóság Jászárokszállás megszüntetéséről, tűzoltóőrs létrehozása iránti kérelemről /

1.) Jászárokszállás Város Önkormányzatának Képviselő-testülete köszönetét fejezi ki az Önkéntes Tűzoltóság Jászárokszállásnak a település érdekében végzett áldozatos munkájáért.

2.) Tekintettel a 2012. január 01-én hatályba lépő jogszabályi változásokra, az Önkormányzat kedvezőtlen anyagi helyzetére, valamint arra a tényre, hogy a település a jászberényi, hevesi és gyöngyösi hivatásos önkormányzati tűzoltóságok által ellátott, az Önkormányzat nem tudja vállalni az Önkéntes Tűzoltóság Jászárokszállás önkormányzati tűzoltósággá való átalakulásával és működésével, fenntartásával járó költségeket. Ezért a Képviselő-testület jelen határozatában kijelenti, hogy az Önkéntes Tűzoltóság Jászárokszállás önkormányzati tűzoltósággá alakulását követően nem finanszírozza annak működési, fenntartási költségeit és kéri ezen tűzoltóság megszüntetését 2011. december 31-ei dátummal.

3.) A Képviselő-testület egyidejűleg azzal a kéréssel fordul Dr. Pintér Sándor Belügyminiszter Úrhoz, hogy az Önkéntes Tűzoltóság Jászárokszállás 2012. január 01. napjától a Jászberényi Hivatásos Állami Tűzoltóság tűzoltóőrseként működjön Jászárokszálláson, így lehetővé válna, hogy a hatósági és a tűzoltási munka egy szervezethez kerüljön. Amennyiben ez az idő rövidsége miatt nem lehetséges, akkor is az állami tűzoltóság lássa el az érintett településeken a tűzvédelmi feladatokat.

Határidő: azonnal

Felelős: polgármester.

Erről értesülnek:     1./ Jászágó Község Önkormányzata (alapító) 5124 Jászágó, Kókai tér 1.

     2./ Önkéntes Tűzoltó Egyesület (alapító) 5123 Jászárokszállás, Árpád tér 1.

     3./ Önkéntes Tűzoltóság Jászárokszállás 5123 Jászárokszállás, Árpád tér 1.

     4./ Belügyminisztérium – Dr. Pintér Sándor részére 1903 Budapest, Pf. 314.

                                5./ Jászberény Város Önkormányzatának Hivatásos Tűzoltósága 5100  


              Jászberény, Jákóhalmi u. 11/A.



         6./ Jász-Nagykun-Szolnok Megyei Katasztrófavédelmi Igazgatóság 5000 


              Szolnok, József A. u. 14.

     7./ Irattár.

        13. napirendi pont: A Cigány Kisebbségi Önkormányzattal kötött együttműködési megállapodás módosításáról

Dr. Gábris Emese jegyző: A Cigány Kisebbségi Önkormányzattal van Jászárokszállás Város Önkormányzatának egy megállapodása, amely szerint a Cigány Kisebbségi Önkormányzat által kapott állami támogatást ugyanannyival egészíti ki az Önkormányzat. Tekintettel a nehéz gazdasági helyzetre, valamint az új jogszabályok által az önkormányzatokat érintő kedvezőtlen változásokra javasolja, hogy Cigány Kisebbségi Önkormányzatnak juttatott, az állami támogatás ugyanolyan nagyságú összeggel való kiegészítését 2012. január 01. napjától szüntessük meg és módosítsuk a velük kötött együttműködési megállapodást.

A fentieken túl az időközben hatályon kívül helyezett vagy módosult jogszabályi hivatkozások is javításra kerülnének.

Csomor János Oktatási, Sport és Ügyrendi Bizottság elnöke: A bizottság tárgyalta, egyetértett a határozati javaslattal, egyhangúan elfogadásra javasolta.

Gergely Zoltán polgármester: Szavazásra bocsátotta a határozati javaslatot. Megállapította, hogy a Képviselő-testület egyhangúan elfogadta a javaslatot és megalkotta az alábbi határozatot:

192/2011. ( XI.24.) határozat:

/ A Cigány Kisebbségi Önkormányzattal kötött együttműködési megállapodás módosításáról /
Jászárokszállás Város Önkormányzatának Képviselő-testülete 2012. január 01. napjától kezdődően a helyi Cigány Kisebbségi Önkormányzat által kapott állami támogatás Önkormányzat által nyújtott kiegészítését megszünteti. Egyidejűleg a helyi önkormányzatokról szóló 1990. évi LXV. törvény 8.§ (1) bekezdésében és az államháztartásról szóló 1992. évi XXXVIII. törvény 68.§ (3) bekezdésében foglaltak alapján a Cigány Kisebbségi Önkormányzattal 2003. január 30-án kötött és utoljára 2010. október 14-én felülvizsgált együttműködési megállapodás módosítását jelen határozat melléklete szerint elfogadja és felhatalmazza Gergely Zoltán polgármestert a módosított együttműködési megállapodás aláírására.

Felelős: Gergely Zoltán polgármester, Oláh Pál CKÖ elnök

Határidő: 2011. december 31.

Erről értesül:     1./ Cigány Kisebbségi Önkormányzat 5123 Jászárokszállás, Móczár A. tér 5.

                          2./ Jászárokszállás Város Jegyzője Helyben


              3./ Pénzügyi Iroda Helyben


              4./ Irattár.

       14. napirendi pont: A Gondozási Központ Bentlakásos Idősek Otthonában (Apartmanház) a mentálhigiénés asszisztens munkakör munkaidejének csökkentéséről

Gergely Zoltán polgármester: A 2012-es évre készülve, az Apartmanházban azért, mert nagyon sok gondozási feladat van, egy olyan határozati javaslattal élnek, hogy itt se történjen elbocsátás. De a mentálhigiénés asszisztens munkakör munkaidejének megosztása történjen meg úgy, hogy az eddigi 8 órát négy órára csökkentik, a másik négy órát pedig a gondozási szükségletekre csoportosítják át. Kihangsúlyozza, hogy nem létszámleépítésről és elbocsátásról van szó, hanem az ellátás jobbá tétele és az ott dolgozók tehermentesítése a cél. Ennek az érvényessége 2011.dec.01-től történik.
Kovácsné Tősér Zsuzsanna Egészségügyi, Szociális és Családvédelmi Bizottság elnöke: A bizottság tárgyalta, egyetért a határozati javaslattal. Fontosnak tartják, hogy létszámleépítés nem történt, a jogszabálynak megfelel, egyhangúlag elfogadták
Gergely Zoltán polgármester: Szavazásra bocsátotta a határozati javaslatot. Megállapította, hogy a Képviselő-testület egyhangúan elfogadta a javaslatot és megalkotta az alábbi határozatot:

193/2011. ( XI.24.) határozat:

/A Gondozási Központ Bentlakásos Idősek Otthonában (Apartmanház) a mentálhigiénés asszisztens munkakör munkaidejének csökkentéséről/
Jászárokszállás Város Önkormányzatának Képviselő-testülete a Gondozási Központ Bentlakásos Idősek Otthonában (Apartmanház) a mentálhigiénés asszisztens munkakör munkaidejét – figyelembe véve a közalkalmazottak jogállásáról szóló 1992. évi XXXIII. törvény 23/A.§ (1) bekezdését, valamint a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I.7.) SZCSM rendelet 2. számú melléklet II. pont 2/A. alpontját és kiegészítő szabályozásának 1-2. pontjait – 2011. december 01. napjától kezdődően az eddigi 8 óráról 4 (négy) órára csökkenti.

Egyidejűleg felhívja Kaszab Attila Gyuláné intézményvezetőt, hogy a mentálhigiénés asszisztens munkakörből felszabaduló 4 órás státuszra gondozónői státuszt létesítsen, azzal a kötelezettséggel, hogy a 4 órás gondozónői munkakör ellátását elsődlegesen a mentálhigiénés asszisztensnek kell felajánlania.

Felelős: Kaszab Attila Gyuláné intézményvezető

Határidő: 2011. december 01.

Erről értesülnek:      1./ Gondozási Központ 5123 Jászárokszállás, Kisfaludy u. 34.



         2./ Munkavállaló – a munkáltató útján

      3./ Irattár.
15. napirendi pont: A Belügyminisztérium STARTMUNKA Programjában való 2012. évi részvételhez önkormányzati hozzájárulás megadásáról 
Gergely Zoltán polgármester: A STARTMUNKA Program egy új lendületet vesz 2012-től. A közmunka program minden ágához csatlakoztak már, amiket jól sikerült kihasználni. Új elemként jelentkezik, hogy nemcsak a munkabért, közterheket, hanem az anyagot is lehet pályázni. Ez azt jelenti, hogy ha útépítésre pályáznak, akkor bitument, követ, stb. lehet pályázni. A pályázható összeg dolgozónként 400.000,- Ft. Két területen szeretnének pályázni. Egyik a belvíz elvezetés, másik az útfelújítás. A pályázatok elkészültek. A szándéknyilatkozatot a Víziközmű vezetője már alá is írta. A kiegészítés megtételére megkérte Jakus Józsefet.
Jakus József Víziközmű vezetője: A mai napon volt benn a jászberényi Munkaügyi Központban a jegyzőkönyv aláírására. Belvízelvezetési projekt keretében pályáztak árvízvédelmi rendszer, árkok tisztítására, pályáztak még a városi aszfalt úthálózatának rendbetételére. Ha minden jól sikerül, akkor 28.875.000,- Ft pályázati támogatást sikerül megnyerniük. Ebbe a dolgozóknak az ellátásától, a szükséges munkaruhától, az egyéni védőeszközökön keresztül, a szerszámok is bene foglaltatnak. A pályázat aláírásra került, reméli nyerni, is sikerül rajta.
Gergely Zoltán polgármester: Az elsők között lett beadva a pályázat, 100%-os támogatottságú.

Kovácsné Tősér Zsuzsanna Egészségügyi, Szociális és Családvédelmi Bizottság elnöke: Bizottság tárgyalta, egyetért a határozati javaslattal, egyhangúlag elfogadta, hiszen 25 ember alkalmazását biztosítja 100%-on.

Gergely Zoltán polgármester: Ebben az előterjesztésben két határozati javaslat szerepel. Felolvasta az elsőt, a belvízelvezetési projektet, majd szavazásra bocsátotta a határozati javaslatot. Megállapította, hogy a Képviselő-testület egyhangúan elfogadta a javaslatot és megalkotta az alábbi határozatot:

194/2011. ( XI.24.) határozat:

/ A Belügyminisztérium STARTMUNKA Programjában való 2012. évi részvételhez önkormányzati hozzájárulás megadásáról (belvízelvezetési projekt)/
Jászárokszállás Város Önkormányzatának Képviselő-testülete hozzájárul a Startmunka Program keretében az önkormányzati fenntartású Víziközmű intézmény közfoglalkoztatási támogatási igényének benyújtásához a belvízelvezetési projekt keretében tervezett feladatok ellátására.

Felelős: a támogatási igény benyújtásáért: Víziközmű

Határidő: értelemszerűen
Erről értesülnek:      1./ Víziközmű 5123 Jászárokszállás, Deák F. u. 90.



         2./ Jász-Nagykun-Szolnok Megyei Kormányhivatal  




  Munkaügyi  Központ 5100 Jászberény, Jásztelki u. 16.



          3./ Hatósági Iroda, H.

      4./ Irattár 
Gergely Zoltán polgármester: Felolvasta a másodikat a közúthálózat javítása projektet, majd szavazásra bocsátotta a határozati javaslatot. Megállapította, hogy a Képviselő-testület egyhangúan elfogadta a javaslatot és megalkotta az alábbi határozatot:

195/2011. ( XI.24.) határozat:

/ a Belügyminisztérium STARTMUNKA Programjában való 2012. évi részvételhez önkormányzati hozzájárulás megadásáról (közúthálózat javítása projekt)/
Jászárokszállás Város Önkormányzatának Képviselő-testülete hozzájárul a Startmunka Program keretében az önkormányzati fenntartású Víziközmű intézmény közfoglalkoztatási támogatási igényének benyújtásához a közúthálózat javítása projekt keretében tervezett feladatok ellátására.

Felelős: a támogatási igény benyújtásáért: Víziközmű

Határidő: értelemszerűen
Erről értesülnek:      1./ Víziközmű 5123 Jászárokszállás, Deák F. u. 90.



         2./ Jász-Nagykun-Szolnok Megyei Kormányhivatal         




    Munkaügyi  Központ 5100 Jászberény, Jásztelki u. 16.



         3./ Hatósági Iroda, H.

     4./ Irattár 

16. napirendi pont: Berki Tímea és Berki Péter lakásvásárlásának helyi támogatásáról

Bakainé Magyari Melinda műszaki iroda vezető: A Hatósági Irodával átvizsgálták a kérelmező beadványát. Teljesen jónak és szakszerűnek találták. Javasolják a támogatás elfogadását.
Petró Géza Pénzügyi és Városfejlesztési Bizottság elnöke: A bizottság tárgyalta és egyhangúan elfogadásra javasolta.

Gergely Zoltán polgármester: Szavazásra bocsátotta a határozati javaslatot. Ellenvélemény, tartózkodás nem volt. A Képviselő-testület egyhangúan elfogadta a javaslatot és megalkotta az alábbi határozatot:

196/2011. ( XI.24.) határozat:

/Berki Tímea és Berki Péter lakásvásárlásának helyi támogatásáról/
Jászárokszállás Város Önkormányzatának Képviselő-testülete az első személyi tulajdonú lakás építésének és vásárlásának helyi támogatásáról szóló 2/2005. (II.11.) rendelete alapján, a Polgármesteri Hivatal Hatósági Irodája előzetes vizsgálata és az arra épülő javaslatára figyelemmel Berki Tímea (szn.: Túróczi Tímea sz.: Jászberény, 1985.02.26., an.: Dudás Éva Katalin) 5123 Jászárokszállás, Halász u. 17. és Berki Péter (sz.: Jászberény, 1982.09.02., an.: Deli Ilona Zsuzsanna) 5130 Jászapáti, Bem u. 6. szám alatti lakosokat a Jászárokszállás, Gyóni u. 33. szám alatti  2193 hrsz-ú ingatlan megvásárlásához egyszeri 150.000,-Ft, azaz Egyszázötvenezer forint vissza nem térítendő lakásvásárlási támogatásban részesíti.

Kérelmezők hozzájárulásával az Önkormányzat a Képviselő-testület támogatás odaítéléséről szóló határozatának keltétől számított 3 év időtartamra az ingatlan-nyilvántartásba elidegenítési tilalmat jegyeztet be, melyet az Önkormányzat 3 év elteltével töröltet.

Megkeresem a Polgármesteri Hivatal Pénzügyi Irodáját, hogy kérelmezők részére az OTP  Bank Nyrt. jászárokszállási fiókjának (5123 Jászárokszállás, Rákóczi u. 4-6.) a 11745121-55555555 számú számlájára a 150.000,-Ft-ot, azaz Egyszázötvenezer forintot átutalni szíveskedjenek.

Megkeresem az OTP Bank Nyrt. jászárokszállási fiókját (5123 Jászárokszállás, Rákóczi u. 4-6.), hogy Berki Tímea és Berki Péter 5123 Jászárokszállás, Halász u. 17. szám alatti lakosok részére 150.000,-Ft, azaz Egyszázötvenezer forint vissza nem térítendő önkormányzati támogatást a Jászárokszállás, Gyóni u. 33. szám alatti 2193 hrsz-ú családi lakóház vásárlásához folyósítsa a 10401330-65525348-48541084 számlaszámra.

Felelős: Hatósági Iroda, Pénzügyi Iroda

Határidő: folyamatos

Erről értesülnek:     1./ Berki Tímea és Berki Péter 5123 Jászárokszállás, Halász u. 17.

      2./  Körzeti Földhivatal 5100 Jászberény, Ady Endre u. 34.

   /kérelmezők útján/

                                 3./ OTP Bank Nyrt. 5123 Jászárokszállás, Rákóczi u. 4-6.

      4./  Polgármesteri Hivatal Pénzügyi Iroda, H. 

      5./  Irattár 
17. napirendi pont: Lakatos Dezső és Lakatosné Major Anikó lakásvásárlásának helyi támogatásáról

Bakainé Magyari Melinda műszaki iroda vezető:  Semmilyen kifogást nem találtak, megfelel a papírokban leírtaknak. Javasolják a támogatás elfogadását.
Petró Géza Pénzügyi és Városfejlesztési Bizottság elnöke: A bizottság tárgyalta és egyhangúan elfogadásra javasolta.

Gergely Zoltán polgármester: Elmondta, hogy az iroda munkatársai megnézik az ingatlant. Csak akkor terjesztik elő a határozati javaslatot, ha az ingatlanok megfelelnek az előírásnak. Szavazásra bocsátotta a határozati javaslatot. Ellenvélemény, tartózkodás nem volt. A Képviselő-testület egyhangúan elfogadta a javaslatot és megalkotta az alábbi határozatot:

197/2011. ( XI.24.) határozat:

/ Lakatos Dezső és Lakatosné Major Anikó lakásvásárlásának helyi támogatásáról/
Jászárokszállás Város Önkormányzatának Képviselő-testülete az első személyi tulajdonú lakás építésének és vásárlásának helyi támogatásáról szóló 2/2005. (II.11.) rendelete alapján, a Polgármesteri Hivatal Hatósági Irodája előzetes vizsgálata és az arra épülő javaslatára figyelemmel Lakatos Dezső (sz.: Mór, 1981.04.01., an.: Tokodi Erzsébet) és Lakatosné Major Anikó (szn.: Major Anikó, sz.: Jászberény, 1985.03.27., an.: Tősér Anna) 5123 Jászárokszállás, Boros A. u. 25/a. szám alatti lakosokat a Jászárokszállás, Vörösmarty u. 24. szám alatti 3422/2 hrsz-ú ingatlan megvásárlásához egyszeri 150.000,-Ft, azaz Egyszázötvenezer forint vissza nem térítendő lakásvásárlási támogatásban részesíti.

Kérelmezők hozzájárulásával az Önkormányzat a Képviselő-testület támogatás odaítéléséről szóló határozatának keltétől számított 3 év időtartamra az ingatlan-nyilvántartásba elidegenítési tilalmat jegyeztet be, melyet az Önkormányzat 3 év elteltével töröltet.

Megkeresem a Polgármesteri Hivatal Pénzügyi Irodáját, hogy kérelmezők részére az OTP  Bank Nyrt. jászárokszállási fiókjának (5123 Jászárokszállás, Rákóczi u. 4-6.) a 11745121-55555555 számú számlájára a 150.000,-Ft-ot, azaz Egyszázötvenezer forintot átutalni szíveskedjenek.

Megkeresem az OTP Bank Nyrt. jászárokszállási fiókját (5123 Jászárokszállás, Rákóczi u. 4-6.) hogy Lakatos Dezső és felesége Lakatosné Major Anikó 5123 Jászárokszállás, Boros A. u. 25/a.. szám alatti lakosok részére 150.000.-Ft, azaz Egyszázötvenezer forint vissza nem térítendő önkormányzati támogatást a Jászárokszállás, Vörösmarty u. 24. szám alatti 3422/2  hrsz-ú családi lakóház vásárlásához folyósítsa.

Felelős: Hatósági Iroda, Pénzügyi Iroda

Határidő: folyamatos

Erről értesülnek:     1./ Lakatos Dezső és felesége Lakatosné Major Anikó 

                                     5123 Jászárokszállás, Boros A. u. 25/a.

      2./  Körzeti Földhivatal 5100 Jászberény, Ady Endre u. 34.

    /kérelmezők útján/

                                 3./ OTP Bank Nyrt.5123 Jászárokszállás, Rákóczi u. 4-6.

      4./  Polgármesteri Hivatal Pénzügyi Iroda, H.

 

          5./  Irattár

           18. napirendi pont: A Szarv-ágy patak árvédelmi fejlesztése pályázat benyújtásáról
Bakainé Magyari Melinda műszaki irodavezető:  Az Észak-Alföldi Regionális Fejlesztési Tanács pályázatot hirdetett az Új Széchenyi Terv keretében a régió települési önkormányzatai számára az Észak-Alföldi Operatív Programban a Belterületi bel- és csapadékvíz-védelmi fejlesztések konstrukcióra. Ennek megfelelően a pályázat előkészítés alatt van. Benyújtási határidő: november 30. Maga  a pályázat, ill a terv, amik elkészültek, egy hosszabb szakaszra vonatkoznak, ami fölöleli a vasúti híd és a benzinkút mögötti terület teljes hosszát a Szarv-ágy kapcsán. Ez mindkét oldalon víztartó támfal és depónia megépítését jelenti. A pályázati  pénzügyi keret nem engedi meg,hogy a teljes szakaszra pályázzanak. Ezért az meg lett osztva oly módon, hogy a vasúti híd és a közúti híd szakaszon megépítendő víztartó támfal és depónia kerülne beadásra az összes bekötő műtárggyal, átemelőkkel. A támogatás mértéke – mely vissza nem térítendő támogatás – a fejlesztés bekerülési költségének 90 %-a, de maximum 300 millió Ft. Az általuk beadott pályázat fejlesztési költsége összesen: 328.530.396 Ft. Az Önkormányzatnak szükséges vállalni, hogy 32.853.040 Ft (10%) saját forrást biztosít költségvetésének terhére. A határozat megszületése feltétele a pályázat beadásának. Kéri megtárgyalását és elfogadását.
Gergely Zoltán polgármester: Megbízták a pályázatírót, hogy készítse el a pályázatot. Sikerdíjas a pályázat, nyertes pályázat esetén fizetni kell, de az összeg szerepel a pályázati összegben. Sikertelenség esetén nem kell fizetni. Fontos beruházásról van szó, az Ipari Parkot és a lakossági részt is védi, ha elkészül.
Petró Géza Pénzügyi és Városfejlesztési Bizottság elnöke: A bizottság tárgyalta és egyhangúan elfogadásra javasolta.

Gergely Zoltán polgármester: Szavazásra bocsátotta a határozati javaslatot. Ellenvélemény, tartózkodás nem volt. A Képviselő-testület egyhangúan elfogadta a javaslatot és megalkotta az alábbi határozatot:

198/2011. ( XI.24.) határozat:
/ A Szarv-ágy patak árvédelmi fejlesztése pályázat benyújtásáról/
Jászárokszállás Város Önkormányzata úgy határoz, hogy pályázatot nyújt be az Új Széchenyi Terv keretében a régió települési önkormányzatai számára az Észak-Alföldi Operatív Programban az ÉAOP-5.1.2/D2-11. számú „Belterületi bel- és csapadékvíz-védelmi fejlesztések” című felhívásra.

Jászárokszállás Város Önkormányzata pályázatának célja a Szarv-ágy patak árvízvédelmi létesítményeinek (víztartó támfal és depónia) megépítése a Vámosgyörk – Újszász  vasútvonal híd keresztezésétől a Gyöngyös – Jászberény összekötő közút hídjáig az 5+742 – 7+019 vízfolyás szelvények között.

A megvalósítási helyszínek címe, helyrajzi száma: 

	Sorszám
	Vízelvezető elem jele 
	Érintett szelvény jele 
	Érintett részlet hr. számai

	1.
	Szarv-ágy patak

3277

3264

0118
	5+724-7+019 km
	0117

0119/15

0119/4

3260/9

3262

3263

3276/30

3265

3266

3276/2

3276/28

3276/29

3276/31

3278/2

3278/4

3278/5

3280/7

3280/8

3278/6




A projekt megnevezése: „Szarv-ágy patak árvédelmi fejlesztése”

A tervezett beruházás teljes beruházási költsége: nettó 262.846.817 Ft, bruttó 328.530.396 Ft.

A teljes beruházásnak a támogatás szempontjából elismerhető bekerülési költsége: nettó 262.846.817 Ft, bruttó 328.530.396 Ft.

Az önkormányzati saját erő az elszámolható költségek 10%-a, nettó 26.284.682 Ft, bruttó 32.853.040 Ft.

Az önkormányzati önerő forrása: saját forrás.

Az ÉAOP forrásból származó támogatás igényelt összege: bruttó 295.677.356 Ft.

Jászárokszállás Város Önkormányzata kötelezettséget vállal, hogy az ÉAOP forrásból nyújtott támogatás elnyerése esetén az Önkormányzat költségvetése terhére biztosítja a saját forrás összegét a költségvetésében elkülönítve. 

Jászárokszállás Város Önkormányzat Képviselő-testülete felhatalmazza Gergely Zoltán polgármestert, hogy gondoskodjon a pályázat benyújtásáról, valamint a pályázati kiírásban szereplő nyilatkozatok aláírására.

Határidő: 2011. november 30.

Felelős:  Polgármester

Erről értesül:   -     Polgármester  Helyben

· Polgármesteri Hivatal Pénzügyi Irodája H.

· Polgármesteri Hivatal Műszaki Irodája H.

· Észak-Alföldi Regionális Fejlesztési Ügynökség Kht /pályázatban/4028 Debrecen, Simonyi út 14

· Irattár

           19. napirendi pont: A „Zagyva Projekt”-ben való részvételről

Gergely Zoltán polgármester: A „Zagyva Projekt”-ben való részvétel egyik feltétele, hogy az Önkormányzat konzorciumi tagként részt vegyen az előkészítésben is, illetve a pályázat benyújtásában, ehhez szükséges az Önkormányzat Képviselő-testületének egyetértése és részvételi szándékának kinyilvánítása. Felolvassa a határozati javaslatot. Átadja a szót Bakainé Magyari Melindának, aki részt vett a mai megbeszélésen.

Bakainé Magyari Melinda műszaki irodavezető:  Ismertette a megbeszélésen történteket. Elmondta, hogy a jelenlévők megpróbálták egyeztetni, hogy a nyomvonal, amit a Zagyva Projekt tartalmaz, az nem igazán jön össze a Zagyva nyomvonalával. A kezdeti elképzelésben az szerepelt, hogy a Zagyva gát tetején menne a kerékpárút, de ezt csak Szolnokhoz képest 12 km-en engedi meg a vízügy. Felmerült az is, hogy a gát lábánál futna a kerékpá út. Ez turisztikai és látvány szempontjából nem szerencsés elgondolás. Lehetőségként felmerült az is, hogy a 32-es út nyomvonalát fogja követni valamilyen szinten. Döntésre igazából nem került sor. Abban állapodtak meg, hogy minden település benyújt egy rövid tanulmányt a település turisztikájáról. Be kell számolni benne arról, hogy rendelkezik-e kerékpárúttal, ill. azt hogyan tudja bekapcsolni a tervezett kerékpárútba. Kérnek továbbá minden, a városra jellemző adatot forgalom és lakosság szempontjából. Feltétel még a projekt kapcsán a pihenőhelyek kialakítása 4-5 kilométerenként. Minden 4. pihenőhely kalandparkban kell, hogy megnyilvánuljon. Ez egy nagyobb játszóteret takar.
Gergely Zolán polgármester: Szinte a legelőrehaladottabb a város anyaga, mert van építési engedélyünk rá, szemben sok más településsel. Javasolja a továbblépést ez ügyben, mert anyagi vonzata még nincs. S ha megvalósul, az nagyon előnyös lenne. 90%-os támogatottságú.
Petró Géza Pénzügyi és Városfejlesztési Bizottság elnöke: A bizottság tárgyalta és egyhangúan elfogadásra javasolta.

Gergely Zoltán polgármester: Szavazásra bocsátotta a határozati javaslatot. Ellenvélemény, tartózkodás nem volt. A Képviselő-testület egyhangúan elfogadta a javaslatot és megalkotta az alábbi határozatot:

199/2011. ( XI.24.) határozat:
/ Jászárokszállás Város részvételéről a „Zagyva Projekt”-ben/
Jászárokszállás Város Önkormányzatának Képviselő-testülete részt kíván venni a „Zagyva Projekt” elnevezésű projektben. A Képviselő-testület felhatalmazza a Polgármestert az előkészületi munkákban való részvételre.

Határidő: folyamatosan

Felelős: polgármester, Műszaki Iroda

Erről értesülnek: 
1./ Műszaki Iroda

  
2./ Irattár.

            20. napirendi pont:  „Az ÉAOP-2010-4.1.1./A_210-2010-0018 számú pályázat szerinti  műszaki tartalom alapján, a jászárokszállási Dobó utcai óvoda fejlesztéséhez kapcsolódóan az 5123 Jászárokszállás, Dobó u. 9/a. sz., hrsz.: 2131. alatti ingatlanon álló középület épületének részbeni átalakításával és felújításával 4 csoport-szobás óvoda létesítése” című projekt kapcsán kötött szerződés részeként „Felhatalmazás azonnali beszedési megbízás elfogadására” című nyilatkozatról

Bakainé Magyari Melinda műszaki irodavezető:  
Összefoglalta a lényeget. „Az ÉAOP-2010-4.1.1./A_210-2010-0018 számú pályázat kapcsán a közbenjáró szervezet a Közbeszerzések Tanácsa Közbeszerzési Döntőbizottságánál kezdeményezett jogorvoslati kérelmében többek között a  közbeszerzésekről szóló 2003. évi CXXIX. törvényre hivatkozva kifogásolja, hogy a szerződésben nincs egyáltalán a beszedési megbízásra vonatkozó felhatalmazó nyilatkozatra való utalás, illetve maga a nyilatkozat nem lett csatolva.  A MAPI, aki képvisel minket, arra kérte a testületet, hogy egy ilyen fajta beszedési megbízást aláírhasson a polgármester és a jegyző, hogy leemelhessék a számláról a pénzt. Ez egy biztosíték a vállalkozó felé. Kifogásolt számlát meg úgysem hívhat le.
Petró Géza Pénzügyi és Városfejlesztési Bizottság elnöke: A bizottság tárgyalta és egyhangúan elfogadásra javasolta.

Gergely Zoltán polgármester: Szavazásra bocsátotta a határozati javaslatot. Ellenvélemény, tartózkodás nem volt. A Képviselő-testület egyhangúan elfogadta a javaslatot és megalkotta az alábbi határozatot:

200/2011. ( XI.24.) határozat:

/„Az ÉAOP-2010-4.1.1./A_210-2010-0018 számú pályázat szerinti műszaki tartalom alapján, a jászárokszállási Dobó utcai óvoda fejlesztéséhez kapcsolódóan az 5123 Jászárokszállás, Dobó u. 9/a. sz., hrsz.: 2131. alatti ingatlanon álló középület épületének részbeni átalakításával és felújításával 4 csoport-szobás óvoda létesítése” című projekt kapcsán kötött szerződés részeként „Felhatalmazás azonnali beszedési megbízás elfogadására” című nyilatkozatról/
Jászárokszállás Város Önkormányzatának Képviselő-testülete felhatalmazza Gergely Zoltán polgármestert, hogy a fenti tárgyú pályázat kapcsán kötött szerződés részeként a „Felhatalmazás azonnali beszedési megbízás elfogadására” című nyilatkozatot aláírja.

Határidő: 
azonnal

Felelős: 
Polgármester, Pénzügyi Iroda

Erről értesülnek: 
1./ Műszaki Iroda




2./ Pénzügyi Iroda

  
3./ Irattár
              21. napirendi pont: A Széchenyi István Általános Iskola, Óvoda és Zeneiskola Alapító 

Okiratának módosításáról

Dr. Gábris Emese jegyző: Egyetlen módosítás kerülne bele az Alapító Okiratba. Miszerint a Dobó úti óvodaépület lenne telephelyként feltüntetve.
Csomor János Oktatási, Sport és Ügyrendi Bizottság elnöke: A bizottság tárgyalta, egyetértett a határozati javaslattal, egyhangúan elfogadásra javasolta.

Gergely Zoltán polgármester: Szavazásra bocsátotta a határozati javaslatot. Megállapította, hogy a Képviselő-testület egyhangúan elfogadta a javaslatot és megalkotta az alábbi határozatot:

201/2011. ( XI.24.) határozat:

/A Széchenyi István Általános Iskola, Óvoda és Zeneiskola Alapító Okiratának módosításáról/

Jászárokszállás Város Önkormányzatának Képviselő-testülete a Széchenyi István Általános Iskola, Óvoda és Zeneiskola Alapító Okiratát (továbbiakban: AO) a helyi önkormányzatokról szóló 1990. évi LXV. törvény 9.§ (4) bekezdésében biztosított jogkörében eljárva az alábbiak szerint módosítja:

1.)
Az AO 3./ pontja az „ÁMK iskolaépület, 5122 Jászdózsa, Szentmihályi tér 1.” felsorolási pontot megelőzően az alábbi telephellyel egészül ki:


„Dobó úti óvodaépület, 5123 Jászárokszállás, Dobó u. 9/A.”

2.)
A Képviselő-testület megbízza a jegyzőt, hogy az AO egységes szerkezetbe való foglalásáról és a törzskönyvi nyilvántartásba vétel céljából a MÁK-nak való megküldéséről gondoskodjék.

Felelős: jegyző

Határidő: 2011. november 30.

Erről értesülnek:        1./ Jászárokszállás Város Jegyzője Helyben

                                   2./ Széchenyi István Általános Iskola, Óvoda és Zeneiskola

        3./ MÁK – a jegyző útján

        4./ Irattár.
         22. napirendi pont: A Deák Ferenc Gimnázium, Közgazdasági és Informatikai   

    Szakközépiskola módosított Pedagógiai Programjának jóváhagyásáról

Majkutné Tóth Emma Deák Ferenc Gimnázium, Közgazdasági és Informatikai Szakközépiskola igazgatója: A Deák Ferenc Gimnázium, Közgazdasági és Informatikai Szakközépiskola 2011. szeptember 23-án rendkívüli nevelőtestületi ülésén módosította Pedagógiai Programját. A módosítás az alábbiak miatt vált szükségessé: 1. Az intézmény Pedagógiai Programja 2011. augusztus 31. napjáig szólt.  2. A Pedagógiai Programban megfogalmazott szakmai tevékenység változott, megszűnt a négy évfolyamos szakközépiskolai képzés, helyét az öt évfolyamos, nyelvi előkészítő évfolyammal induló képzés vette át. A rendkívüli nevelőtestületi ülésen a tantestület tagjai oldalról-oldalra haladva, részletesen megvitatták az addig beérkezett javaslatokat. A képzésekre való hivatkozásokat az aktuális helyzetnek megfelelően módosítottuk. Ezt követően a tantestület tagjai egy ellenszavazat mellett elfogadták a módosított Pedagógiai Program tervezetét. Tartózkodás nem volt. Ezt követően tárgyalta az Iskolaszék és a Diákönkormányzat is, és támogatta azt. Kérte a módosított Pedagógiai Program a határozati javaslat szerinti jóváhagyását.

Csomor János Oktatási, Sport és Ügyrendi Bizottság elnöke: A bizottság tárgyalta, egyetértett a határozati javaslattal, egyhangúan elfogadásra javasolta.

Gergely Zoltán polgármester: Szavazásra bocsátotta a határozati javaslatot. Megállapította, hogy a Képviselő-testület egyhangúan elfogadta a javaslatot és megalkotta az alábbi határozatot:

202/2011. ( XI.24.) határozat:

/ A Deák Ferenc Gimnázium, Közgazdasági és Informatikai Szakközépiskola módosított Pedagógiai Programjának jóváhagyásáról/

Jászárokszállás Város Önkormányzatának Képviselő-testülete a határozat mellékletét képező, a Deák Ferenc Gimnázium, Közgazdasági és Informatikai Szakközépiskola módosított Pedagógiai Programját jóváhagyja.

Felelős: Majkutné Tóth Emma igazgató

Határidő: folyamatos.

Erről értesülnek:      1./ Deák Ferenc Gimnázium, Közgazdasági és Informatikai  




   Szakközépiskola

      2./ Polgármesteri Hivatal Hatósági Iroda

      3./ Irattár.

   23. napirendi pont: A jászberényi Klapka György Szakközép- és Szakiskola, Általános  Iskola és  Speciális Szakiskola fenntartásához való hozzájárulás elutasításáról

Gergely Zoltán polgármester: Jászberény Város Polgármestere levelében megkereste az Önkormányzatot és kérte, hogy a jászberényi Klapka György Szakközép- és Szakiskola, Általános Iskola és Speciális Szakiskolában tanuló, 10 sérült, más általános iskolai tanulóval együtt nem foglalkoztatható fogyatékos jászárokszállási gyermekek érdekében az iskola 2011/2012. tanévben történő fenntartásához Jászárokszállás Város Önkormányzata 30.000,-Ft/fő/tanév összeggel járuljon hozzá. 

Az előterjesztést két határozati formában tették meg. Az első határozati javaslat arról szól, hogy Jászárokszállás Város Önkormányzata 300.000,- Ft támogatást nyújt, a második határozati javaslat arról szól, hogy nem nyújt támogatást Jászárokszállás Város Önkormányzata.
Elmondta, hogy a jászárokszállási gimnázium diákjainak 48,1 % bejáró, tehát a 237 fő összlétszámból 123 fő helybeli,  114 bejáró tanuló. Mégsem merült föl mindmáig, hogy a környező településektől ennek a megtérítését kérjük. Az eltérő tantervű iskola emelt állami támogatást kap, ezért nekik kevesebbet kell hozzátenni. Felsorolta a környező településeket, ahonnan járnak be tanulók településünkre iskolába.

Petró Géza Pénzügyi és Városfejlesztési Bizottság elnöke: A bizottság tárgyalta, nem tartja követendőnek ezt a támogatási formát. A nemet támogatja.

Csomor János Oktatási, Sport és Ügyrendi Bizottság elnöke: A bizottság tárgyalta, nem tartja támogatandónak ezt a támogatási formát. Elmondta, hogy az általános iskolába is vannak bejárós diákok, mégsem kérnek támogatást sehonnan. Szívesen látják a gyerekeket.
Gergely Zoltán polgármester: Belátják, hogy ezek a gyerekek és szüleik hátrányos helyzetben vannak. Ezért a beszállításukhoz igen jelentős támogatást ad Jászárokszállás Önkormányzata a Kistérségi Társulás Támogató Szolgálatán keresztül. Ez a számla minden évben kifizetésre kerül. 

Örömmel mondta el, hogy sikerül a régi Renault buszt egy Ford Transitra lecserélni. Ezzel történik a hátrányos helyzetű gyerekek szállítása.

 Szavazásra bocsátotta a 2., elutasító határozati javaslatot.  Megállapította, hogy a Képviselő-testület egyhangúan elfogadta a javaslatot és megalkotta az alábbi határozatot:

203/2011. ( XI.24.) határozat:

/ A  jászberényi  Klapka György Szakközép- és Szakiskola, Általános Iskola és Speciális Szakiskola fenntartásához való hozzájárulás elutasításáról /

Jászárokszállás Város Önkormányzatának Képviselő-testülete a jászberényi Klapka György Szakközép- és Szakiskola, Általános Iskola és Speciális Szakiskola fenntartásához, működéséhez a 2011/2012. tanévben pénzbeli támogatást nem nyújt.

Felelős: polgármester

Határidő: értelemszerűen

Erről értesülnek:     1./ Jászberény Város Polgármestere 5100 Jászberény, 




 Lehel vezér tér 18.

                                2./ Irattár.

24. napirendi pont. Jászárokszállás Városi Sportegyesület pályázatára előzetes írásbeli hozzájárulás jelzálogjog bejegyzéséhez

Gergely Zoltán polgármester: Egy olyan törvényi változás van jan.1-től, ami lehetővé teszi, hogy sportegyesületek pályázzanak arra, hogy a cégek támogatását megszerezzék olyan módon, hogy a cégek ezt az adójukból leírhassák. Jászárokszállás Város Önkormányzatának anyagi forrásokat nem kell biztosítani, de mint a sportpálya tulajdonosának visszavonhatatlan hozzájárulást kell adnia, hogy a TAO törvényben meghatározottak szerint 15 év időtartamra a Magyar Állam javára a támogatásként meghatározott adókedvezmény mértékéig az ingatlan-nyilvántartásba jelzálogjog kerüljön bejegyzésre. A pályázatot a sportkör beadta, egy edzőpályát kíván létrehozni a Víziközmű nem használt területén. Ill. fel lenne újítva a kerítés rész. Egy automata öntözőrendszer lenne kialakítva.

Szavazásra bocsátotta a határozati javaslatot. Megállapította, hogy a Képviselő-testület egyhangúan elfogadta a javaslatot és megalkotta az alábbi határozatot:

204/2011. ( XI.24.) határozat:

/Jászárokszállás Városi Sportegyesület pályázatára előzetes írásbeli hozzájárulás jelzálogjog bejegyzéséhez/

A Jászárokszállás Városi Sportegyesület (5123 Jászárokszállás, Árpád tér 1.) a Magyar Labdarúgó Szövetséghez sportfejlesztési program jóváhagyására irányuló kérelmet terjesztett elő „edzőpálya kialakítás” projekttel. Ezzel összefüggésben Jászárokszállás Város Önkormányzatának Képviselő-testülete hozzájárul ahhoz, hogy a tulajdonában lévő Jászárokszállás, Széchenyi utca 99. szám alatti 4533 hrsz-ú sporttelep ingatlanára a TAO törvényben meghatározottak szerint 15 év időtartamra a Magyar Állam javára a támogatásként meghatározott adókedvezmény mértékéig az ingatlan-nyilvántartásba jelzálogjog kerüljön bejegyzésre.

Egyidejűleg felhatalmazza Gergely Zoltán polgármestert, hogy a jelzálogjog bejegyzéséhez szükséges előzetes írásbeli hozzájárulást aláírja.

Határidő: 2011. november 30.

Felelős:  Polgármester

Erről értesül: 1./ Jászárokszállás Városi Sportegyesület


          2./ Polgármesteri Hivatal Műszaki Iroda


          3./ Irattár.

 25. napirendi pont: A Pénzügyi és Városfejlesztési Bizottság tájékoztatója az
       Önkormányzat tulajdonát képező jászárokszállási 164/3 hrsz-ú mocsár művelési ágú   

       ingatlanból telekrész eladásáról

Petró Géza Pénzügyi és Városfejlesztési Bizottság elnöke: Vételi szándéknyilatkozatot nyújtottak be a jászárokszállási 164/3 hrsz-ú, önkormányzati tulajdonú mocsár művelési ágú ingatlanból 423 m2-es telekrész megvásárlására. Az érintett terület a kérelmező tulajdonában lévő Horváth utca 26. szám alatti ingatlan hátsókertje végében és a Gyöngyös-patak között fekszik.

Jászárokszállás Város Polgármesteri Hivatala az ingatlant forgalmi értékbecslővel felértékeltette, aki a szakvéleményében a telek forgalmi értékét 150,-Ft/m2 összegben állapította meg. Kérelmező az ingatlanból kialakuló birtoktest vételére tett 187,-Ft/m2 áron vételi szándéknyilatkozatot. A kérelmező ennek megfelelően a 423 m2 nagyságú telekrész vételárát kedvező pénzügyi bizottsági döntést követően egy összegben fizeti meg. A bizottság jóváhagyta az értékesítést ezen az áron.

Gergely Zoltán polgármester: Gondot vesz le a vállukról, hiszen sokszor szemetet hordtak ide. Így valószínűsíthető, hogy megszépül az ottani környezet. Megkérdezte a Képviselő-testületet, hogy tudomásul veszik-e a bizottság döntését. 5.000.000,- Ft-ig saját hatáskörben ingatlant értékesíthet, de következő testületi ülésen köteles beszámolni. Ez történt meg most.
Szavazásra bocsátotta, tartózkodás, ellenvélemény nem volt. Megállapította, hogy a Képviselő-testület egyhangúan tudomásul vette a bizottság döntését.
Megállapítja, hogy a napirendi pontok végére értek. Megköszöni a részvételt és bezárja az ülést. 

Jegyzőkönyv lezárva: 2011. november 24.  19 óra 07 perckor
Kmf.

Gergely Zoltán 





Dr. Gábris Emese 
  polgármester        






jegyző

